Ahli Parlimen Upko nafi lompat parti sokong PN

Ahli Parlimen Tuaran Wilfred Madius Tangau menafikan dakwaan kononnya beliau adalah salah seorang wakil rakyat di Sabah yang akan melompat parti menyertai Perikatan Nasional (PN).Beliau yang juga Presiden Pertubuhan Kinabalu Progresif Bersatu (Upko) berkata berita palsu itu sengaja dibuat oleh pihak tertentu untuk mewujudkan ketidakstabilan dalam kalangan pemimpin parti pembangkang.“Saya telah dimaklumkan oleh rakan-rakan pimpinan Upko bahawa ada satu portal yang mengaitkan nama saya…kononya saya salah seorang Ahli Parlimen pembangkang yang akan melompat dan memberi sokongan kepada kerajaan PN.“Ini adalah usaha terdesak oleh pihak yang tidak bertangungjawab. Saya sekeras-kerasnya menafikan dakwaan berkenaan….Saya mahu pihak yang berkenaan berhenti menyebarkan fitnah ini. Saya tidak akan teragak-agak untuk mengambil tindakan undang-undang jika ia tidak dihentikan,” katanya dalam sebuah video yang dimuat naik di laman Facebook beliau.Pada Pilihan Raya Umum Ke-14, Madius adalah satu-satunya wakil Upko memenangi kerusi Parlimen atas tiket Barisan Nasional (BN), namun beliau kemudiannya bertindak membawa Upko keluar daripada BN untuk menyokong dan bersama-sama dengan Parti Warisan Sabah (Warisan) membentuk kerajaan baharu Sabah ketika itu.


Fasa 1 program imunisasi Covid-19 libat 7,000 anggota bomba

Seramai 7,000 petugas barisan hadapan dalam kalangan anggota bomba telah didaftarkan untuk menerima vaksin dalam Fasa Pertama Program Imunisasi Covid-19 Kebangsaan, kata Menteri Perumahan dan Kerajaan Tempatan Zuraida Kamaruddin.Katanya program vaksinasi untuk petugas barisan hadapan bomba akan dijalankan secara berperingkat bermula Jumaat ini, dengan beliau serta Ketua Pengarah Bomba dan Penyelamat Muhammad Hamdan Wahid akan menerima suntikan vaksin itu pada hari berkenaan.Beliau yang ditemui media selepas merasmikan Hari Landskap Negara 2021 di sini hari ini berkata ketika ini terdapat kira-kira 14,000 anggota bomba di seluruh negara.Pelaksanaan Program Imunisasi Covid-19 Kebangsaan bertemakan ‘Lindung Diri, Lindung Semua’ dalam tiga fasa bermula 24 Feb lepas untuk memastikan sekurang-kurangnya 80 peratus penduduk dewasa Malaysia menerima vaksin Covid-19 menjelang Februari 2022.


TDM selamatkan 50 mangsa banjir terperangkap di Negeri Sembilan

Seramai 50 orang awam yang terperangkap dan terputus bekalan makanan serta ubatan susulan banjir yang melanda Taman Negeri Kenaboi, Jelebu, dua hari lepas diselamatkan Batalion Ke-15 Rejimen Askar Melayu Diraja (15 RAMD).Menurut kenyataan Tentera Darat Malaysia (TDM) dua pegawai dan 23 anggota lain-lain pangkat (LLP) 15 RAMD diatur gerak membantu mangsa banjir di lokasi tersebut.“Terdahulu, beberapa anggota tentera telah menemukan tiga orang awam yang sedang mencari bekalan makanan pada 11.15 pagi. Susulan itu, satu kumpulan tinjau diatur gerak untuk mencari laluan masuk dan mengenal pasti jumlah orang awam yang memerlukan bantuan,” katanya.Jelasnya daripada jumlah itu seramai 31 orang bersetuju untuk dibawa keluar dan ditempatkan di Kem Rekreasi Bukit Perjuangan manakala baki 19 orang yang enggan keluar telah dimaklumkan kepada Pusat Kawalan Operasi Bencana (PKOB) Daerah Jelebu untuk tindakan selanjutnya.Katanya, gerakan mencari dan menyelamat seperti ini sejajar dengan Tonggak Kelima Perintah Ulung Panglima Tentera Darat Ke-28 iaitu Peningkatan Hubungan Tentera Darat Dengan Awam.


Kerajaan tiada pelan konkrit isu keterjaminan makanan, kata pakar

Kerajaan dilihat masih tiada mempunyai pelan konkrit berhubung isu keterjaminan makanan, meskipun kepimpinan negara sudah membincangkan perkara itu lebih 10 tahun lepas, kata pakar.
Penganalisis Ekonomi, Politik dan Hubungan Antarabangsa Herizal Hazri berkata, ini menyebabkan kerisauan berhubung pergerakan mata wang negara kerana Malaysia masih mengimport lebih separuh bahan makanan dari negara luar.
"Ini masalah besar. Saya telah buat banyak kajian dan membentangkan kepada kerajaan-kerajaan sebelum ini betapa bahaya jika kita mengawal kebergantungan makanan kita di peringkat antarabangsa.
"Banyak kajian telah menunjukkan tidak ada ekonomi yang berasal dari pertanian berjaya mencapai berpendapatan tinggi tanpa memodenkan pertanian mereka," katanya dalam bicara Dialog Tiga Penjuru oleh Astro Awani malam tadi, yang membincangkan masalah kejatuhan nilai wang ringgit.
Beliau yang merupakan bekas ketua eksekutif Institut Kajian Strategik dan Antarabangsa (Isis) berkata, situasi itu seterusnya mengakibatkan kenaikan harga barangan di pasaran.
Nilai ringgit menjadi perbualan ramai apabila ia semakin menyusut sejak beberapa bulan lepas, akibat daripada kenaikan kadar faedah oleh Rizab Persekutuan di Amerika Syarikat.
Susulan itu, Bank Negara (BNM) turut sebelum ini menaikkan kadar polisi semalaman (OPR) bagi mengekang inflasi dan mengawal kejatuhan ringgit.
Bekalan asas menjadi isu selepas pandemik Covid-19 apabila rantaian bekalan terganggu akibat peperangan antara Ukraine dan Rusia, yang mana kedua-dua negara itu merupakan antara pengeluar gandum terbesar dunia.
Harga ayam dan telur antara yang naik di Malaysia kerana bekalan dedak dan ubat ternakan unggas meningkat.
Menteri Pertanian dan Keterjaminan Makanan Mohamad Sabu dipertanggungjawabkan untuk menguruskan masalah bekalan makanan sejak pembentukan kerajaan perpaduan.
Antara keputusan yang dicapai ialah membuka pasaran Malaysia kepada import telur dari India.
Nilai import makanan Malaysia naik kepada RM75 bilion bagi tahun lepas dan dijangka mencecah RM100 bilion pada tahun 2025.
Sementara Pengarah Institut Pembangunan dan Kemajuan Inklusif Universiti Kebangsaan Malaysia, Noor Azlan Ghazali berkata, kebergantungan terhadap import makanan bukanlah satu isu yang baru dibincangkan.
"Kalau kita lihat dokumen pembangunan, semuanya menyebut perkara sama. Namun perhatian kita terhadap masalah-masalah ini hanya muncul sekali-sekala," katanya.
Menurut Azlan, perihal ekonomi tidak boleh dikaitkan dengan kepimpinan yang sedia ada semata-mata, susulan permasalahannya sudah wujud sejak sekian lama.
Herizal menambah, perbincangan mengenai mata wang sering kali dikaitkan dengan kelemahan satu-satu kerajaan dan tidak kepada masalah struktur.
"Kita tidak pernah menangani masalah-masalah yang memungkinkan ekonomi terkesan jika mata wang kita jatuh."
Dalam pada itu, bekas ahli parlimen Bangi, Ong Kian Ming berkata, dasar pertanian tidak diubah suai untuk memberi hala tuju yang lebih baik kepada pemain industri.
"Projek kerajaan hanya kekal sebagai projek di sesetengah tempat dan tiada impak ekonomi jangka masa panjang yang lestari."


Kes harian lepasi 1,600 jangkitan, 7 lagi terkorban

1,667 kes baru Covid-19 direkodkan semalam menjadikan jumlah keseluruhan sebanyak 4,821,864 kes.
Sebanyak 2,028 pesakit turut dilaporkan sembuh, menjadikan jumlah keseluruhan kes sembuh sebanyak 4,760,825.
Ketika ini, 24,715 kes aktif direkodkan, dengan 23,577 atau 95.4% daripadanya sedang menjalani kuarantin kendiri.
Dalam pada itu, dua (0.0%)  kes kini berada di pusat kuarantin sementara 1,079 (4.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 57 kes dan 37 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63%, dengan kes Covid-19 merangkumi 16.1%.
Tujuh lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 36,324 orang.


Subsidi telur dan ayam diteruskan hingga Jun

Kementerian Pertanian dan Keterjaminan Makanan (KPKM) akan meneruskan penyediaan subsidi bagi telur dan ayam sehingga Jun 2023 melibatkan kos sebanyak RM1.28 bilion.
KPKM dalam kenyataan hari ini memaklumkan kerajaan melalui mesyuarat Jemaah Menteri mencapai kata sepakat untuk meneruskan penyediaan subsidi bagi telur ayam itu pada 17 Februari lepas.
"Langkah ini diambil demi memastikan bekalan telur ayam dalam negara kekal stabil, sementara kajian mengenai mekanisme dan dasar penyaluran subsidi secara bersasar dapat dimuktamadkan dalam tempoh masa terdekat," menurut kenyataan itu.
Menurut KPKM berkata keperluan untuk membawa masuk telur ayam dari luar negara juga akan dikaji semula setelah bekalan telur ayam kembali stabil.
 "Inisiatif membawa masuk telur ayam dari sumber luar merupakan langkah sementara bagi memastikan bekalan telur ayam dalam negara kekal stabil dan tidak terputus," katanya.
KPKM berkata pihaknya sentiasa memantau keperluan bekalan telur ayam dalam pasaran dan terus berusaha dengan pelbagai pendekatan bagi menjamin bekalan telur ayam dalam negara stabil seperti sedia kala.


Usaha gulingkan Muhyiddin kerana ada ahli politik tak mahu masuk penjara, kata aktivis

Seorang penganalisis politik terkemuka mengatakan tujuan Muhyiddin Yassin mahu digulingkan bukan kerana perdana menteri tidak berkemampuan tetapi kerana pemimpin-pemimpin politik tertentu tidak mahu masuk penjara.Presiden Gerakan Keadilan Sedunia (JUST), Chandra Muzaffar berkata, terdapat beberapa individu daripada parti mempunyai kerusi terbanyak dalam kerajaan kini berdepan dengan perbicaraan mahkamah dan mungkin bakal dipenjarakan.“Mereka berharap jika pemimpin lain dinaikkan, mereka boleh dilepaskan,” kata Chandra dalam satu kenyataan hari ini.“Dan terdapat juga pemimpin yang selama berdekad mahu menjadi perdana menteri bekerjasama dengan individu-individu yang tidak mahu dipenjarakan itu.”Pada ketika ini, sekumpulan ahli-ahli Parlimen Barisan Nasional (BN) seperti Najib Razak, Ahmad Zahid Hamidi dan Ahmad Maslan berdepan dengan perbicaraan mahkamah disebabkan pertuduhan rasuah dan salahguna kuasa.Semalam, Sultan Abdullah Sultan Ahmad Shah memperkenankan satu pengisytiharan darurat bagi membendung pandemik Covid-19 berkuat kuasa hari ini sehingga 1 Ogos 2021.Dalam perutusan khas sempena perisytiharan darurat semalam Muhyiddin mengatakan kerajaan akan berjalan seperti biasa dan berikrar tidak akan mencampuri urusan mahkamah.Chandra berkata, ahli-ahli Parlimen ini meneruskan usaha menggulingkan Muhyiddin walaupun Yang di Pertuan Agong dan sultan di beberapa negeri berulang kali menasihati ahli politik agar tidak menimbulkan huru-hara ketika negara sedang berdepan pandemik Covid-19.“Bersama-sama rakyat, mereka merayu supaya semua ahli politik elakkan diri daripada terus berpolitik sebaliknya memberikan tumpuan sepenuhnya dalam menangani wabak dan cuba perbaiki masalah ekonomi ketika ini.“Namun, apa yang berlaku mereka ini seolah-olah pekak dan tidak menghiraukan permintaan itu,” katanya.Chandra turut mempersoalkan adakah sebilangan ahli politik bertekad untuk meneruskan agenda menggantikan barisan Kabinet Muhyiddin kerana mereka yakin kerajaan itu ‘tidak sah’?Menurut Chandra, kerajaan yang dibentuk pada Mac 2020 ditubuhkan mengikut Perlembagaan selepas Dr Mahathir Mohamad meletak jawatan sebagai perdana menteri ketika itu.Katanya, keadaan seumpama ini pernah berlaku di peringkat negeri, seperti Terengganu pada 1961, Sabah 1994 dan Perak 2009.Katanya, BN itu sendiri pada awal 70-an terbentuk hasil daripada pembelotan dan lompat parti hingga menjadikan ia satu gabungan besar.


Tiada pinjaman Danajamin bagi Capital A selepas dua pengasas tolak jadi penjamin

AirAsia Group Bhd yang baru-baru ini menjenamakan semula syarikatnya kepada Capital A hari ini mengumumkan ia tidak dapat meneruskan pinjaman RM500 juta di bawah Skim Jaminan Prihatin yang dikendalikan Danajamin Nasional Bhd apabila dua pengasasnya menolak untuk menjadi penjamin pinjaman tersebut.Dalam satu makluman kepada Bursa Malaysia, Capital A Bhd berkata ia tidak akan mengambil fasiliti pinjaman kelab RM500 juta yang diluluskan baru-baru ini kerana ia tidak dapat menerima syarat-syarat tertentu termasuk beberapa jaminan bersama dari Tony Fernandes dan Kamarudin Meranun.Capital turut berkata pihaknya tidak dapat memenuhi syarat Danajamin untuk melaksanakan pelan dan mendapatkan kelulusan bagi memulihkan ekuiti pemegang saham yang disatukan agar berada di atas RM40 juta dan 25% daripada modal saham atau untuk mendapatkan lanjutan masa bagi menyediakan pelan regulasi dari Bursa Malaysia untuk tempoh yang sepadan dengan fasiliti kelab itu.“Capital A sedang meneroka alternatif pembiayaan hutang yang lain dengan syarat yang boleh diterima untuk keperluan operasi serta pembiayaan syarikat,” katanya.Danajamin Nasional Bhd untuk pinjaman berjamin sebanyak 80% sehingga RM500 juta di bawah Skim Jaminan Danajamin Prihatin.Skim tersebut adalah sebahagian daripada pakej rangsangan ekonomi Malaysia berikutan wabak Covid-19.AirAsia diklasifikasikan sebagai PN17 apabila Bursa Malaysia menolak rayuannya untuk melanjutkan tempoh pelepasan selama 18 bulan yang berakhir pada 7 Januari 2022.Bercakap pada 28 Januari lalu ketika pelancaran Capital A, Fernandes menepis klasifikasi tersebut, mengatakan ia adalah isu berkaitan perakauan syarikat.“PN17 disebabkan pajakan yang mana kami tidak pernah bayar, justeru ia tidak sepatutnya direkodkan dalam untung dan rugi.“Ia berkaitan perakaunan dan penstrukturan, yang menyebut tentang penggabungan defisit berjumlah RM5 bilion.“Jika anda keluarkan dua faktor ini, sudah tentu kami tidak diklasifikasikan sebagai PN17,” katanya.


Tiada TPM, tiada rombakan Kabinet, tumpuan kepada belanjawan

Khabar angin pelbagai media mengenai Muhyiddin Yassin bakal melantik timbalan perdana menteri daripada Umno disahkan sebagai tidak benar.Spekulasi itu menyebabkan ramai wartawan membanjiri Ibu Pejabat Umno sehingga lewat malam pada Rabu dengan sangkaan mesyuarat Majlis Kerja Tertinggi Umno akan menamakan calon timbalan perdana menteri yang kosong sejak Muhyiddin mengangkat sumpah pada Februari selepas runtuhnya kerajaan Pakatan Harapan (PH).Malahan ada juga yang menyangka Kabinet akan dirombak selepas ugutan daripada sejumlah pemimpin Umno termasuk presidennya untuk menarik diri daripada kerajaan Perikatan Nasional (PN).“Itu adalah sebahagian daripada permainan siber yang menyebabkan media terperangkap. Sebenarnya, tiada tawaran seperti itu (jawatan TPM kepada Umno) daripada perdana menteri,” kata sumber yang mengetahui mengenai perbincangan antara Umno dan Bersatu kepada MalaysiaNow.Beliau menambah tumpuan kini diberikan kepada belanjawan yang akan dibentangkan, belanjawan pertama semenjak Covid-19 mengucar-ngacirkan perniagaan sehingga memaksa kerajaan membelanjakan berbilion ringgit untuk menyelamatkannya.Spekulasi pelantikan timbalan perdana menteri timbul ketika ketegangan antara dua pemimpin Umno dan Muhyiddin.Presiden Umno Ahmad Zahid Hamidi dan bekas perdana menteri Najib Razak yang mengetuai Barisan Nasional (BN) sebelum tumbang pada pilihan raya 2018, meningkatkan tekanan kepada perdana menteri agar memberikan lebih banyak jawatan kanan kerajaan kepada parti Melayu itu.Umno yang mempunyai 39 ahli Parlimen menyokong Muhyiddin untuk membentuk kerajaan selepas kerajaan PH tumbang pada Februari.Selepas pendedahan Zahid-Najib, tawaran lebih baik untuk Umno, tiada rombakan KabinetPendedahan: Kisah di sebalik surat Zahid kepada AgongPendedahan: Najib, Zahid tulis surat ke Istana untuk sokong AnwarAhli Parlimen perlu sokong Belanjawan 2021, titah AgongPermintaan utama mereka ialah Muhyiddin melantik timbalan perdana menteri, jawatan yang disasarkan ahli politik bercita-cita tinggi dalam sejarah politik Malaysia.Muhyiddin sendiri merupakan timbalan perdana menteri sebelum dipecat Najib pada 2015 kerana mengkritik cara kerajaan menguruskan skandal 1MDB.Spekulasi pelantikan timbalan perdana menteri timbul ketika ketegangan antara dua pemimpin Umno dan Muhyiddin.“Seseorang itu tidak perlu terlalu mempercayai benda karut untuk mengetahui jawatan itu membawa sial,” kata sumber sama. “Tetapi struktur kompleks politik Melayu kadang-kala melihat jawatan No 2 sebagai sangat penting.”“Begitu sedikit contoh seorang TPM menjadi PM. Sama ada bergaduh dengan bosnya, dipecat atau dalam kes Zahid, kalah pilihan raya,” katanya, merujuk kepada Zahid yang menjadi timbalan perdana menteri kepada Najib selama tiga tahun sebelum BN tumbang pada pilihan raya 2018.Tambahnya pelantikan ke jawatan TPM “satu resepi yang pasti akan menyebabkan politik menjadi lebih tidak stabil”.“Dan ia bertentangan dengan arahan pihak istana yang memberi amaran supaya ahli politik untuk tidak menggangu usaha kerajaan memerangi pandemik Covid-19 menerusi ketidakstabilan dan ‘politicking’, ” kata sumber itu, yang pada sebelum ini memberitahu MalaysiaNow tentang ketegangan ketika mesyuarat sulit antara pemimpin utama parti.Mengambil contoh pada pertemuan itu, Zahid menuntut dilantik sebagai timbalan perdana menteri.Malah sebelum butiran mengenai pertemuan dibocorkan kepada MalaysiaNow, sekumpulan pemimpin Umno sudah bercakap mengenai “perjanjian lebih baik untuk Umno” di bawah kerajaan PN, termasuk rombakan Kabinet.Satu kenyataan lewat malam yang dikeluarkan oleh Zahid, selepas mesyuarat bersama pemimpin-pemimpin tertinggi Umno bagaimanapun memadamkan khabar angin mendakwa ahli majlis tertinggi akan menamakan Zahid sebagai calon tunggal untuk jawatan TPM.Nama-nama lain yang turut disebut dalam portal-portal berita termasuk Hishammuddin Hussein, Annuar Musa dan Ismail Sabri Yaakob, yang menjawat jawatan penting dalam Kabinet.Apabila MalaysiaNow cuba mendapatkan mengenai butiran dibincangkan pada Rabu, beberapa pemimpin Umno bertindak mengunci mulut.“Ia terlalu rumit,” kata salah seorang daripada mereka. “Saya tidak menafikan isu (pelantikan TPM) turut dibincangkan, tetapi kami juga berbincang mengenai cara bagaimana lebih banyak bantuan boleh disalurkan kepada rakyat untuk menghadapi Covid-19.”Satu sumber peringkat tertinggi Umno berkata, sudah terdapat cakap-cakap dalam kalangan pemimpin tertinggi parti sebarang tindakan Muhyiddin untuk melantik calon Umno ke jawatan TPM hanya akan memecahbelahkan lagi parti itu.MalaysiaNow sebelum ini melaporkan Muhyiddin mungkin memberikan beberapa bentuk konsesi kepada Umno, tetapi tidak menambah lagi kedudukan Umno dalam Kabinet seperti diminta Zahid dan Najib.


Ini perhimpunan agung Umno paling teruk, kata Ismail Sabri

Dalam siri pemberontakan secara terbuka dalam Umno, dengan klip video tersebar menunjukkan pemimpin parti mula mengkritik cara Ahmad Zahid Hamidi menguruskan perhimpunan agung baru-baru ini yang menyokong desakan berterusannya untuk memutuskan hubungan dengan kerajaan Perikatan Nasional (PN).Dalam satu klip dipercayai dirakamkan beberapa hari selepas perhimpunan agung Umno, naib presidennya Ismail Sabri Yaakob menyerang Zahid berhubung ucapan penggulungannya.“Paling teruk. Patutnya ucapan penutup memberi bekal kepada semua perwakilan bawa balik ke negeri apa yang patut kita buat untuk menghadapi pilihan raya,” kata Ismail pada program Bangkit 15 peringkat negeri Pahang baru-baru ini.Beliau mempersoalkan Zahid kerana menyerang anggota Kabinet dari Umno ketika gesaan presiden untuk memutuskan hubungan dengan Bersatu.“DAP sekali pun tak kena tembak. PKR sekalipun tak kena tembak. Yang kena tembak teruk, menterilah,” katanya dan menambah menteri-menteri Umno mempertimbangkan meletakkan jawatan selepas diserang teruk dalam ucapan-ucapan semasa perhimpunan agung.Sementara rakan satu partinya dan bersama dalam Kabinet Annuar Musa berkata beliau bersetuju dengan Ismail perhimpunan agung Umno kali ini adalah yang paling teruk.“Betapa tidaknya, tak sampai 24jam kemudiannya,tersebar rakaman perbualan…rupanya ada guru di luar yang coaching PAU,” kata Annuar merujuk kepada rakaman perbualan telefon empat minit antara Zahid dan Presiden PKR Anwar Ibrahim yang tersebar di media sosial.Annuar menambah usul diluluskan Umno untuk memutuskan hubungan dengan PN kini boleh dipertikaikan selepas pendedahan rakaman audio itu.“Ia disokong berdasarkan fakta yang dikemukakan.“Sekarang ternyata fakta itu misleading, sokongan itu adalah ‘null and void,” katanya.Dalam klip audio empat minit didedahkan MalaysiaNow, Anwar mengucapkan tahniah dan memberikan arahan kepada Zahid selepas perhimpunan agung Umno yang bersetuju dengan cadangannya untuk memutuskan kerjasama dengan kerajaan PN.Zahid kemudiannya mengucapkan terima kasih kepada Anwar.MalaysiaNow dapat mengesahkan klip audio itu tulen, dan suara dalam perbualan itu adalah suara Anwar dan Zahid.


Kita perlu sedia hadapi keadaan terburuk, kata KP kesihatan

Ketua Pengarah Kesihatan Dr Noor Hisham Abdullah menggesa orang ramai agar bersedia untuk menghadapi gelombang Covid-19 terburuk, berikutan trend terkini peningkatan graf jangkitan Covid-19 di negara ini.“Peningkatan kes bermula sejak 1 April dan boleh mencetuskan lonjakan menegak. Kita perlu membuat persediaan untuk menghadapi  keadaan terburuk. Tolong bantu kami untuk duduk di rumah. Jika kita bekerjasama, kita boleh memutuskan rantai jangkitan,” katanya menerusi akaun Twitter rasmi hari ini.Noor Hisham menasihatkan orang ramai agar duduk di rumah dan terus mematuhi prosedur operasi standard (SOP) sekiranya berlaku kecemasan atau hadir ke tempat kerja.Semalam, Malaysia merekodkan 6,509 kes harian baru Covid-19 dengan jumlah kematian tertinggi iaitu 61 kes dalam tempoh 24 jam.


PN boleh bincang dengan GTA, kata Dr Mahathir

Gerakan Tanah Air (GTA) terbuka untuk berbincang dengan Perikatan Nasional (PN) mengenai kerjasama menghadapi Pilihan Raya Umum ke-15 (PRU15), namun keputusan sama ada kerjasama akan dijalinkan "tidak tahu lagi", kata Pengerusi Penaja GTA Dr Mahathir Mohamad.
Beliau yang mengulas saranan Pengerusi PN Muhyiddin Yassin agar parti pembangkang mempertimbangkan untuk membuka semula pintu rundingan dengan PN berkata, kerjasama dengan PN  perlu dibincangkan dengan semua parti gabungan dan badan bukan kerajaan (NGO) dalam gerakan itu.
“Dia (Muhyiddin) boleh datang bincang tapi keputusan (untuk kerjasama) kita tidak tahu lagi,” katanya kepada pemberita selepas sesi "flag off" Program Semangat Merdeka anjuran GTA di Putrajaya hari ini.
Dr Mahathir berkata Muhyiddin ada datang bertemu dengannya baru-baru ini, namun ia hanya pertemuan biasa dan bukan perbincangan mengenai kerjasama politik.
Muhyiddin ketika berucap pada Konvensyen PN Sabtu lepas menyarankan semua pimpinan parti pembangkang untuk mempertimbang semula rundingan dengan PN untuk mencapai kesepakatan pada PRU15 akan datang.
Dr Mahathir berkata GTA yang dianggotai empat parti iaitu Pejuang, Berjasa, Parti Bumiputera Perkasa Malaysia (Putra) dan Parti Perikatan India Muslim Nasional (Iman) serta NGO berjuang berpaksikan kepada penentangan salah guna kuasa, rasuah dan memperjuangkan hak kaum Melayu bagi membina sebuah kerajaan yang bersih.
Beliau berkata GTA akan mengemukakan permohonan pendaftaran gerakan itu dengan Jabatan Pendaftaran Pertubuhan (RoS) pada 6 September ini.


Jumlah kes Covid-19 melebihi 2000, 4 lagi kematian

2,025 kes baru Covid-19 direkodkan semalam menjadikan jumlah kes keseluruhan sebanyak 4,560,583.Sebanyak 2,367 pesakit turut dilaporkan sembuh, menjadikan jumlah keseluruhan kes sembuh sebanyak 4,497,078.Ketika ini, 27,747 kes aktif direkodkan, dengan 26,541 atau 95.7% daripadanya sedang menjalani kuarantin kendiri.Dalam pada itu, 14 (0.1%) kes kini berada di pusat kuarantin sementara 1,155 (4.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 37 kes dan 19 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 63.1% dengan kes Covid-19 merangkumi 8.5%.Empat kematian termasuk satu kematian sebelum tiba di hospital dilaporkan menjadikan jumlah kematian keseluruhan sebanyak 35,758 orang.


Tanpa PN dan sokongan Melayu, ia bukan kerajaan perpaduan, kata Bersatu

Timbalan Presiden Bersatu Ahmad Faizal Azumu berkata kerajaan yang dibentuk oleh Anwar Ibrahim sebagai perdana menteri bukan kerajaan perpaduan, mengatakan ia didominasi oleh DAP dan Perikatan Nasional (PN) bukan merupakan sebahagian daripadanya.
Dalam sebuah kenyataan, Faizal berkata PN yang mewakili orang Melayu tidak dimasukkan dalam pembentukan kerajaan antara Pakatan Harapan (PH) dan Barisan Nasional (BN).
“Anwar menjadi PM bukan dengan sokongan majoriti rakyat tetapi melalui pencaturan politik dengan BN, di mana Anwar berjanji kepada rakyat semasa kempen tidak akan bergabung dengan BN yang terpalit dengan skandal dan rasuah.
“Lain daripada Muhyiddin Yassin yang enggan berurusan dengan Zahid, atau pun menggugurkan tuduhan rasuah terhadap beliau semasa Muhyiddin memegang jawatan PM.”
Cadangan kerajaan perpaduan dibuat oleh Yang di-Pertuan Agong Sultan Abdullah Sultan Ahmad Shah bagi merungkai kemelut politik selepas pilihan raya umum baru-baru ini.
Gabungan Parti Sarawak (GPS) yang pada mulanya menyokong PN kemudian bertukar pendirian selepas mengadap Agong sekali gus akur dengan cadangannya.
Sementara Umno berkata ia menyokong kerajaan perpaduan yang tidak diterajui PN.
Istana Negara dalam satu kenyataan mengumumkan Anwar sebagai perdana menteri semalam tidak menyatakan kerajaan ini sebagai kerajaan perpaduan.


Pemergian Osman satu kehilangan besar dalam politik Johor

Pemergian bekas menteri besar, Osman Sapian, 70, yang meninggal dunia malam tadi, disifatkan satu kehilangan besar dalam politik Johor dengan ramai pemimpin menzahirkan kesedihan mereka.Menteri Besar Johor Hasni Mohammad menerusi satu hantaran di Facebook menzahirkan salam takziah kepada keluarga Ahli Dewan Undangan Negeri (Adun) Kempas itu.“Pemergian Osman, menteri besar Johor ke-16 merupakan kehilangan besar bagi negeri dan politik Johor.“Semoga rohnya dicucuri rahmat dan ditempatkan bersama orang-orang soleh dan beriman.“Jasa dan pengorbanan beliau kepada masyarakat serta pembangunan negeri Johor akan dikenang sampai bila-bila,” kata Hasni yang juga pengerusi Badan Perhubungan Umno Johor.Sementara itu, Presiden MCA Wee Ka Siong berkata pemergian beliau merupakan kehilangan besar buat rakyat dan negara khususnya negeri Johor.Turut menzahirkan ucapan takziah Naib Presiden UMNO dan bekas menteri besar Johor Mohamed Khaled Nordin.“Marilah kita sama-sama melapangkan masa menitipkan doa agar diterima segala kebaikan dan jasa beliau sepanjang hayatnya dan semoga rohnya dicucuri rahmat dan ditempatkan bersama orang beriman,” kata beliau dalam Facebook.Sementara itu, Presiden MIC SA Vigneswaran turut menzahirkan ucapan takziah kepada keluarga dan rakan-rakan Osman.“Semoga rohnya dicucuri rahmat oleh Yang Maha Esa,” katanya dalam akaun Twitternya.Sementara itu, Naib Pengerusi PKR Johor Jimmy Puah berkata walaupun Osman, di “seberang politik”, mereka tetap kawan baik dan selalu bergurau sebab pernah berada di bawah Pakatan Harapan (PH).“Zaman beliau sebagai menteri besar Johor, pintunya sentiasa buka kepada kami dan beliau memberi kepercayaan penuh kepada barisan exconya.“Sama-sama kami berusaha untuk memastikan 10 janji PH dilaksanakan dalam masa 100 hari. Terima kasih atas segalanya dan anda akan dikenang Tok,” katanya yang juga bekas pengerusi jawatankuasa perdagangan antarabangsa, pelaburan dan utiliti Johor.Pengerusi DAP Johor Liew Chin Tong pula menyifatkan Osman orang penting dalam Bersatu Johor.“Allahyarham seorang yang berani. Pada awal 2017, apabila tiada siapa percaya Umno boleh ditewaskan di tempat kelahiran parti itu di Johor, beliau merupakan antara beberapa orang sahaja yang yakin ia dapat dilakukan.“Malah, Osman sanggup membelanjakan wang sendiri untuk menggerakkan Bersatu di Johor,” kata Liew.Osman, 70, dilantik sebagai menteri besar Johor ke-16 selepas Pilihan Raya Umum (PRU) pada 2018 susulan kemenangan PH, mulai 12 Mei 2018 sehingga 8 April 2019.Karier politik beliau bermula pada 1975 selepas menyertai Umno dan pernah menjadi timbalan ketua Umno Bahagian Pulai pada 1993.Beliau kemudiannya menjadi Adun Kempas selama tiga penggal selepas memenangi kerusi pada tiga PRU, dari 1999 sehingga 2013.Tiga tahun kemudian, Osman menyertai Bersatu dan menjadi Adun Kempas semula selepas memenangi PRU14 atas tiket Bersatu pada 2018.Osman, 70, meninggal di rumah anak lelakinya di Damansara, Kuala Lumpur malam tadi dan jenazah dikebumikan di Tanah Perkuburan Islam Ar-Raudhah, Taman Mount Austin, Johor, selepas zohor tadi.


PM umum ‘keputusan sukar’ benarkan lagi pengeluaran simpanan KWSP

Kerajaan akhirnya tunduk dengan desakan sekelompok ahli politik diketuai bekas perdana menteri Najib Razak untuk membenarkan pengeluaran simpanan Kumpulan Wang Simpanan Pekerja (KWSP) walaupun kumpulan dana persaraan itu memberikan amaran penyusutan simpanan pencarum tahun lalu.Keputusan membenarkan pengeluaran sebanyak RM10,000 dari KWSP tersebut diumumkan Perdana Menteri Ismail Sabri Yaakob pada sidang media hari ini, menjelang Perhimpunan Agung Umno yang akan bermula pada malam ini.Bagaimanapun, beliau menyeru pencarum untuk membuat pertimbangan sewajarnya sebelum mengeluarkan wang tersebut kerana ia merupakan simpanan masa depan.“Walaupun kerajaan memberikan kebenaran untuk pengeluaran khas KWSP ini, namun saya merayu kepada para pencarum supaya mengekalkan simpanan mereka kecuali keadaan benar-benar mendesak.”Pengumuman Ismail itu tampil ketika desakan bertubi-tubi dilancarkan ahli politik yang bersekutu dengan Najib selain turut disokong Presiden PKR Anwar Ibrahim, di mana kedua-dua mereka menggunakan isu pengeluaran KWSP sepanjang kempen Pilihan Raya Negeri (PRN) Johor Sabtu lalu.Disember lalu, KWSP memberikan respons terhadap desakan tersebut mengatakan simpanan pencarum ketika ini sudah semakin menyusut selepas beberapa kali kerajaan membenarkan pengeluaran simpanan melalui inisiatif i-Citra, i-Lestari dan i-Sinar.Inisiatif tersebut diperkenalkan kerajaan Perikatan Nasional (PN) di bawah pimpinan Muhyiddin Yassin bagi membolehkan orang ramai berdepan impak pandemik Covid-19.KWSP juga berkata ia bimbang pendekatan menggunakan simpanan ketika darurat seperti banjir akan menyebabkan simpanan pencarum tidak cukup ketika persaraan mereka.


PAS puji Umno Sabah kekal bersama GRS, utamakan rakyat

Keputusan Umno Sabah untuk terus kekal bekerjasama dengan Gabungan Rakyat Sabah (GRS) adalah suatu keputusan yang mengutamakan rakyat, kata Setiausaha PAS Sabah Dr Aliakbar Gulasan.Justeru, katanya, tindakan Pengerusi Badan Perhubungan Umno Sabah Bung Moktar Radin yang teguh mengemudi Umno Sabah ke arah kerjasama itu perlu dicontohi semua ahli politik yang mahu memberikan khidmat terbaik untuk rakyat.“Kejujuran dan keberanian sebegini harusnya dipuji dan dicontohi, ini contoh ahli politik berjiwa besar. Rakyat tetap diutamakan walaupun berhadapan keadaan sukar khususnya berkaitan parti sendiri, jelas beliau ahli politik matang dan berfikiran jauh meletakkan negeri dan rakyat sebagai tunjang perjuangan.“Dalam konteks Sabah, PAS akan terus bekerjasama ke arah penyatuan dan perpaduan. Prinsip bersatu teguh bercerai roboh akan terus kami jadikan falsafah penyatuan dan perpaduan,” katanya menerusi kenyataan hari ini.Baru-baru ini, Bung Moktar menegaskan pendirian bahawa Umno Sabah tidak akan terikut-ikut dengan rentak pergolakan politik di Semenanjung, sebaliknya mengutamakan kepentingan rakyat yang dahagakan pembangunan serta akan meneruskan kerjasama GRS demi kebaikan rakyat Sabah.Kenyataan itu dikeluarkan ekoran perkembangan senario politik negara yang menyaksikan Umno berhasrat bergerak solo pada Pilihan Raya Umum ke-15 (PRU15) kelak.GRS terdiri daripada parti komponen Perikatan Nasional (Bersatu, Parti Solidariti Tanah Airku, Parti Progresif Sabah dan PAS); Barisan Nasional (Umno, Parti Bersatu Rakyat Sabah, MCA, MIC) dan Parti Bersatu Sabah (PBS).


Singapura catat kes harian Covid-19 lepasi 3,400

Kementerian kesihatan Singapura melaporkan 3,486 kes baru Covid-19 pada Khamis, tertinggi sejak pandemik melanda negara itu.Selain itu, Singapura turut melaporkan sembilan kematian akibat Covid-19.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.


Sabah peruntukkan RM15 juta beri komputer riba kepada pelajar kurang kemampuan

Kerajaan negeri Sabah memperuntukkan RM15 juta bagi pemberian komputer riba kepada pelajar kurang berkemampuan yang mengambil peperiksaan Sijil Peperiksaan Malaysia (SPM), Sijil Tinggi Pelajaran Malaysia (STPM) dan Sijil Tinggi Agama Malaysia (STAM) tahun ini.Ketua Menteri Sabah Hajiji Noor berkata bantuan menerusi Fasa 1 program Bantuan Ihsan Komputer (BAIK) itu akan dimulakan pada 19 Julai hingga 18 Oktober ini melibatkan pemberian 10,000 komputer riba.Beliau berkata pengagihan komputer riba untuk Fasa 1 itu membabitkan 9,842 pelajar dari Sekolah Menengah Kebangsaan dan Sekolah Menengah Jenis Kebangsaan, serta 158 pelajar dari Sekolah Menengah Agama Negeri.“Kerajaan negeri berharap pemberian komputer riba ini akan membantu pelajar kurang mampu, ini adalah kaedah yang kita ambil untuk membantu agar pelajar ini supaya tidak tercicir dalam pelaksanaan pengajaran dan pembelajaran di rumah (PdPR).“Pemberian komputer riba Fasa 1 itu membabitkan ibu bapa atau penjaga pelajar yang termasuk dalam kategori e-kasih miskin tegar…komputer riba daripada pelbagai jenama itu boleh digunakan sehingga melanjutkan pengajian ke Institusi Pengajian Tinggi (IPT),” katanya dalam kenyataan di Kota Kinabalu hari ini.Beliau berkata kementerian tugas-tugas khas negeri bertanggungjawab menyediakan senarai pelajar mengikut kriteria ditetapkan dengan kerjasama Jabatan Pendidikan Sabah manakala Kementerian Sains, Teknologi dan Inovasi negeri mengenal pasti komputer riba sesuai yang akan diagih kepada pelajar.Katanya, Kabinet dan kerajaan negeri komited untuk mencari pelbagai kaedah bagi membantu pelajar kurang berkemampuan supaya tidak tercicir dalam pembelajaran susulan perlaksanaan PdPR di seluruh negara akibat penularan Covid-19.


2 lelaki Melayu menanti maut di sebalik persoalan etnik dalam hukuman mati Singapura

Keseimbangan dalam masyarakat berbilang kaum di Singapura kelihatan tidak berlaku dalam sistem keadilan republik itu apabila statistik menunjukkan hukuman berat kebanyakannya terhadap etnik minoriti.Ini boleh dilihat berdasarkan fakta 90% yang sedang menanti hukuman mati di penjara republik itu adalah etnik Melayu dan India yang lebih kurang 20% daripada populasi negara itu.“Ketika ini 55 orang sedang menanti hukuman mati di Singapura di mana 30 adalah Melayu Singapura, 20 India dan 5 Cina,” kata seorang aktivis Singapura kepada MalaysiaNow baru-baru ini.Difahamkan, daripada 20 etnik India yang dijatuhkan hukuman mati, 15 adalah rakyat Malaysia.Singapura tidak mengeluarkan statistik rasmi tentang banduan yang menanti hukuman mati akan tetapi ia dikeluarkan oleh aktivis dan peguam.Terdapat 13% etnik Melayu di Singapura manakala etnik India pula sebanyak 7%.Ini berlaku ketika pertubuhan hak asasi manusia antarabangsa, Amnesty International membantah hukuman mati terhadap Syed Suhail Syed Zin kerana memiliki 38.84 gram heroin pada 2016. Akta Penyalahgunaan Dadah Singapura memperuntukkan hukuman mati mandatori terhadap sesiapa yang ditangkap membawa lebih 15 gram heroin.Surat tulisan tangan Syed Suhail kepada peguamnya M Ravi.Seperti hukuman mati yang dijatuhkan sebelum ini, pengkritik mempersoalkan cara hari terakhir Syed Suhail diumumkan.Keluarganya yang tinggal di Malaysia, hanya diberitahu seminggu sebelum hari hukuman dijatuhkan pada 14 Sept bagi mempersiapkan urusan pengebumian.“Tiada elaun diberikan kepada mereka untuk datang dari Malaysia sebelum hukuman dijatuhkan pada ketika sekatan Covid-19 sedang berjalan,” kata Think Center, sebuah pertubuhan yang lantang mengkritik polisi pemerintah Singapura.Peguam M Ravi, dikenali kerana lantang menentang hukuman mati dan mengambil kes berprofil tinggi yang menarik perhatian disebabkan isu hak asasi manusia mewakili Syed Suhail dan seorang lagi Moad Fadzir Mustaffa – yang akan dijatuhkan hukuman mati Khamis ini (24 Sept).Ravi baru-baru ini mengadu pihak berkuasa penjara menyebarkan komunikasi peribadi banduan hukuman mati kepada Jabatan Peguam Negara ketika prosiding kehakiman untuk membatalkan hukuman mati itu masih berjalan.Ravi berkata, antaranya komunikasi peribadi Syed Suhail dan keluarganya. Ini turut mengundang bantahan daripada Amnesty International.Nasib Syed Suhail dan Fadzir sekarang berada di mahkamah tertinggi Singapura di mana rayuan mereka untuk menangguhkan hukuman mati akan didengar.Surat daripada pihak berkuasa penjara kepada keluarga Moad.Akan tetapi pengalaman lepas tidak menunjukkan keputusan positif terhadap rayuan bagi keluarga pesalah yang dijatuhkan hukuman mati atas kesalahan melibatkan dadah.Pada Mei tahun ini, rakyat Malaysia berumur 37 tahun , Punithan Genasan dijatuhkan hukuman gantung sampai mati secara dalam talian melalui sidang video Zoom.Beliau didakwa kerana memiliki 28.5 gram heroin pada 2011 yang mempunyai kaitan antara Malaysia dan Singapura. Pihak berkuasa Malaysia mengekstradisi Punithan ke Singapura pada 2016.Berdepan dengan pelbagai kemungkinan, Ravi bekerja keras untuk membela Syed Suhail dan Fadzir.Ravi menuntut audit bebas tentang bagaimana komunikasi antara anak guam dan peguam dimiliki pihak pendakwaan kerajaan yang menggunakannya di mahkamah.


Pakar jangka kes Covid-19 meningkat selepas PRN Melaka

Pilihan Raya Negeri (PRN) Melaka yang bakal diadakan bulan depan dijangka akan mencetuskan gelombang baharu jangkitan Covid-19, kata beberapa pakar kesihatan.Bagaimanapun mereka berkata keadaan berbeza berbanding apa yang berlaku selepas PRN Sabah September tahun lalu disebabkan program vaksinasi di Malaysia.Pengarah Pusat Penyelidikan dan Pendidikan Penyakit Berjangkit Tropika (Tidrec) Dr Sazaly Abu Bakar berkata, PRN Melaka berkemungkinan akan mencetuskan kluster jangkitan baru, tetapi ia tidaklah sehingga menyebabkan gelombang besar seperti sebelum ini.“Tahap vaksinasi dan kepekaan SOP dijangka lebih tinggi di PRN Melaka berbanding PRN Sabah,” katanya kepada MalaysiaNow.PRN Melaka terpaksa diadakan selepas empat ahli Dewan Undangan Negeri (Adun) kerajaan menarik kembali sokongan terhadap ketua menteri.Suruhanjaya Pilihan Raya (SPR) menetapkan hari pengundian bagi PRN Melaka pada 20 November.Tempoh berkempen ditetapkan 12 hari bermula 8 November bersamaan dengan hari penamaan calon.Sementara itu, Pakar virologi dari Universiti Sains Malaysia (USM) Dr Yahya Mat Arip, berkata PRN Melaka bakal menjadi ujian lapangan pertama era pasca vaksinasi dan menguji tahap kelekaan orang ramai terhadap usaha pencegahan penularan Covid-19.“Saya tidak terkejut sekiranya berlaku peningkatan kes sekiranya PRN Melaka dilaksanakan seperti PRN sebelum ini. Mungkin kes tahap tiga, empat dan lima tidak sebanyak sebelum ini disebabkan liputan vaksinasi yang tinggi.“Tetapi kita perlu ingat masih ada kumpulan yang belum divaksin iaitu kanak-kanak bawah 12 tahun, dan terdapat sebahagian golongan remaja dan dewasa yang masih tidak mahu menerima vaksin. Kumpulan ini yang menjadi kebimbangan,” katanya kepada MalaysiaNow.Bagi Saintis Virologi Institut Perubatan dan Pergigian Termaju (IPPT) Universiti Sains Malaysia (USM), Dr Muhammad Amir Yunus, pengalaman Malaysia berdepan dengan lonjakan kes jangkitan Covid-19 sebelum ini akan membuatkan pihak berkuasa lebih bersedia menjelang PRN Melaka.Bagaimanapun, beliau turut mencadangkan supaya PRN Melaka ditangguhkan sehingga tempoh masa yang dibenarkan seperti yang termaktub dalam Perlembagaan Negara.“Jika ingin laksanakan, boleh ambil kira tempoh maksimum untuk tangguh pelaksanaan PRN. Jika tidak, lihat data dan jumlah kes di lokasi untuk adakan PRN.“Saya pasti Majlis Keselamatan Negara (MKN) akan memperincikan maklumat tersebut sebelum membuat keputusan.” katanya.Tambah beliau, pihak berkuasa juga perlu mengambil kira keupayaan dan kapasiti hospital supaya lebih bersedia menghadapi kenaikan kes Covid-19.Selain itu, beliau mencadangkan supaya pihak berkuasa supaya mempertimbangkan tindakan undang-undang terhadap parti politik yang gagal mematuhi SOP sekiranya menjalankan kempen.Mengulas mengenai pelaksanaan SOP, bekas Pengerusi Jawatankuasa Pembaikan Sistem dan Undang-Undang Pilihan Raya (ERC) Abdul Rashid Abdul Rahman, berkata ia tidak perlu dilaksanakan seperti di Pilihan Raya Umum Singapura pada tahun lalu kerana SOP pengundian yang diguna pakai pada PRN Sabah sudah memadai.Katanya, isu penularan Covid-19 semasa PRN Sabah dilihat berpunca daripada sikap tidak mengambil peduli tentang SOP oleh orang ramai termasuk ahli politik terutama ketika menjalankan aktiviti berkempen.“Saya ada di situ (PRN Sabah). SOP semasa hari mengundi cukup bagus dan orang ramai memang ikut peraturan yang ditetapkan.“Isunya ialah ketika berkempen. Mereka berhimpun di kawasan sempit dan tertutup seperti di kedai makan dan inilah punca penularan Covid-19,” katanya ketika dihubungi MalaysiaNow.Tambah beliau, pilihan terbaik untuk parti politik melaksanakan aktiviti berkempen ialah secara hibrid yang mana calon atau parti politik berkempen menerusi platform digital dan bersemuka dengan had kapasiti minimum.“Berkempen merupakan elemen penting dalam demokrasi dan ia bagi memastikan orang ramai kenal siapa calon yang bakal mewakili suara mereka.“Bezanya dengan Singapura, Malaysia mempunyai banyak kawasan pendalaman dan saya bimbang jika lakukan kempen secara digital sahaja, pengundi tidak betul-betul kenal siapakah calon yang bertanding terutama jika melibatkan calon baru,” katanya.Justeru, katanya, tidak ada masalah jika calon atau parti politik untuk menziarah rumah ke rumah, namun ia perlu dilakukan dengan kumpulan yang kecil disertakan SOP ketat.“Tiada guna jika ramai pihak berkuasa berada di lokasi kerana jika terlalu ramai orang, mereka juga tidak berupaya untuk mengawal keadaan” tegasnya.


Tinjauan dapati rakyat ‘letih’ ikut SOP Covid-19

Rakyat Malaysia mendapat markah tinggi antara dua dozen negara yang rakyatnya masih mengikut prosedur operasi standard (SOP) bagi mengekang pandemik Covid-19, walaupun menjadi sebahagian daripada trend dunia yang dilihat sebagai “keletihan pandemik”, menurut kajian dilakukan komuniti dalam talian antarabangsa.Kajian dilakukan badan tinjauan YouGov mengkaji perubahan dalam tingkah laku masyarakat dalam masa enam bulan mengenai langkah-langkah asas mengelakkan jangkitan, seperti memakai pelitup, penjarakan sosial, mencuci tangan dan menyentuh objek di khalayak ramai.Terdapat peningkatan keseluruhan jumlah yang memakai pelitup muka pada bulan September berbanding April.Di Malaysia, ini mungkin disebabkan undang-undang baru yang berkuatkuasa pada 1 Ogos, yang mewajibkan penggunaan pelitup muka dalam pengangkutan awam dan tempat sesak.Tetapi seperti orang lain di seluruh dunia, rakyat Malaysia kurang waspada terhadap langkah-langkah lain, sesuatu yang dinyatakan Perdana Menteri Muhyiddin Yassin dalam perutusan khas untuk menenangkan rakyat disebabkan lonjakan jangkitan harian secara tiba-tiba.Muhyiddin berkata beliau secara peribadi menyaksikan pelanggaran peraturan penjarakan fizikal oleh orang ramai.“Marilah kita hadapi perang menentang Covid-19 secara bersama. Ingat, kita pernah berjaya melandaikan lengkung jangkitan Covid-19 sebelum ini,” katanya pada Selasa, hari ketika kes harian tertinggi sejak wabak itu melanda di Malaysia awal tahun ini.Sikap tak peduli jadi punca?Tinjauan tersebut menunjukkan pada bulan April, hampir dua pertiga responden mengatakan mereka tidak akan menyentuh objek di tempat awam.Akan tetapi pada bulan lepas, hanya tinggal separuh sahaja masih bersikap demikian.Kajian juga mendapati semakin kurang rakyat Malaysia kerap mencuci tangan atau menghindari tempat awam sesak, sedangkan ia antara langkah yang disyorkan secara global untuk mengelakkan jangkitan ketika masih belum terdapat vaksin bagi virus tersebut.Tetapi, The Economist yang berpusat di London menyatakan Malaysia adalah antara negara yang memiliki sokongan rakyat terhadap tindakan pihak berkuasa untuk membendung wabak itu.Setakat ini, Covid-19 sudah meragut lebih satu juta nyawa di seluruh dunia.Ia mendapati, di Malaysia, China dan negara Timur Tengah, sokongan terhadap langkah-langkah mencegah pandemik menurun hanya 6% sepanjang lima bulan lepas berbanding negara Barat sebanyak 12%.Antara negara yang merekodkan kadar kematian tertinggi ialah Amerika Syarikat, Britain, Jerman dan Perancis, yang jika dicampurkan menjadi lebih 300,000 kematian disebabkan Covid-19.The Economist menggelar keadaan itu sebagai “keletihan pandemik” seperti tindakan Presiden Donald Trump menanggalkan pelitup muka di wajahnya sebaik sahaja keluar hospital selepas didapati positif Covid-19.Tetapi majalah itu mengatakan, sikap Trump yang tidak gemar terhadap pelitup muka tidak diraikan walaupun di Barat.“Sekiranya ada satu perkara yang disepakati orang di seluruh dunia, ianya adalah kepentingan pelitup muka,” tulis majalah itu.


Mengapa saya tinggalkan DAP?

Seperti sebuah perkahwinan, ketika melafaz ikrar dan ijab kabul, kita dan pasangan tak pernah terlintas di hati untuk berpisah ketika di pertengahan jalan.
Ketika mahu berpisah, kita juga tak menyangka bahawa pada satu tahap, kita akan membuat keputusan untuk berpisah.
Dan setelah berpisah, kita tak menyangka rupanya kita sanggup untuk berpisah.
Akhirnya, hidup ini tentang membuat keputusan dan memilih. Sama ada kita memilih kerana berharap akan ada masa depan yang lebih baik, atau kita memilih semata-mata kerana mahu keluar dari kelelahan hidup dari pasangan kita.
Untuk memahami dan memulakan suatu naratif, pasti ada latarnya. Dan latar ini duduk pada garis masa yang tidak boleh terpisah. Saya tidak dapat mengelak jika tulisan ini dilihat oleh pembaca sebagai mengungkit kisah buruk "pasangan" lama saya – parti DAP.  Saya hanya cuba menjelaskan mengapa saya memilih untuk keluar dari DAP. Babak-babak huduh yang saya lalui tak penting untuk dibangkitkan sebagai status Facebook atau Twitter'.
Di awal penyertaan saya dalam DAP adalah sebagai seorang pekerja, bukan ahli apatah lagi sebagai ahli politik.
Namun setelah setahun bekerja, saya kemudiannya menyertai parti secara rasmi.
Dari sini, bermulalah cabaran baru yang lebih besar apabila berhadapan dengan hagemoni Melayu Umno.
Malah, pengalaman menghadapi politik kebencian dan pembulian ke atas saya dan keluarga juga bermula.
Kemuncak pembulian ini pada Pilihan Raya Umum ke 13 (PRU13), setelah saya dicalonkan dan berkempen untuk kerusi Parlimen dibawah bendera roket.
Namun, saya "survive" daripada tekanan psikologi ini dan perlahan-lahan saya dapat mengenali perspektif politik yang lebih luas. Syukur.
Memadai saya katakan, tugas saya ketika itu adalah untuk menggerakkan suatu kerja yang menyeluruh dengan objektif untuk memulihkan imej parti dan meningkatkan sokongan kepada DAP dalam kalangan kaum Melayu.
Saya bersama pasukan, bekerja sepenuh hati untuk satu matlamat yang jelas. Projek kami digerakkan menerusi kempen secara ketara dan juga tidak ketara (halus).
Kita dapat lihat pencapaian DAP dalam PRU dan penyertaan Melayu dalam DAP pasca 2008.
Pada 2008 kerusi parlimen yang dimenangi DAP sebanyak 28 kerusi. Dan meningkat kepada 37 kerusi pada PRU13 dan naik lagi 42 kerusi pada PRU14 yang lalu.
Malah calon dan wakil rakyat Melayu juga bertambah. Secara purata sokongan dan undi popular DAP naik berganda setiap kali PRU.
DAP memang sangat konsisten dan gerak kerja sangat tersusun. Bagi saya, ini kejayaan kerja berpasukan.
Namun, setelah menang dan menjadi kerajaan pada 2018. Saya melihat warna perjuangan politiknya sudah mula berubah dengan agak mendadak.
Ketika semua sibuk mengurus kuasa politik, parti tidak lagi serius untuk menyantuni orang Melayu seperti mana agenda asal, ketika saya mengambil tanggungjawab ini.
Saya mahu memberitahu bahawa "bebalisme" ini wujud dalam banyak parti politik termasuk DAP yang dianggap mempunyai gerak kerja yang mantap dan digambarkan sebagai parti masa depan yang progresif dimata rakyat atau pengundi.
Bebalisme ini dizahirkan dalam hipokrasi politik yang sistematik.
Saya akhirnya dapat membaca hipokrasi ini apabila ideologi "Jalan Tengah" dan usaha mengintegrasikan hubungan antara kaum tidak terzahir, malah idea ini tidak dapat menjawab apatah lagi menyelesaikan isu sekolah vernakular.
Sekolah vernakular bukan isu pendidikan, sebaliknya isu politik".
Keterikatan DAP bersama sokongan pengundi Cina dan pertubuhan pendidikan Cina sebagai pemegang taruhnya, adalah seperti aur dengan tebing. Tak mungkin berpisah.
Contoh lainnya, DAP mahu Malaysia melahirkan satu budaya baru, yang lebih meraikan kepelbagaian kaum.
Rupa-rupanya ada di kalangan pemimpin kanan parti bersungguh-sungguh mempromosikan tradisi dan sejarah negara China atas hujah ekonomi dan perdagangan.
Mereka juga mahu menolak politik perkauman, tetapi mereka juga yang terus memberi muka kepada pemimpin yang anti tulisan Jawi, anti songkok, anti anugerah Dato, dan anti perjuangan atas nama Melayu.
Bagi DAP, semua orang Umno itu rosak, kecuali mereka yang boleh bersama-sama minum air anggur.
Bagi saya, ini bukan parti yang progresif, ini parti hipokrasi. Parti yang juling memahami naratif politik Malaysia yang latarnya adalah politik Melayu kerana negara ini latar sejarahnya ialah Persekutuan Tanah Melayu.
Secara malu-malu, Singapura dijadikan model sebuah pembangunan negara yang "international" dan maju.
Dan kita dapat lihat di Pulau Pinang bagaimana peta penempatan dan pemilikan hartanah orang Melayu pada masa ini.
Saya tidak ada masalah jika diuji hatta dibuli oleh orang Melayu saya sendiri jika parti ini jujur, tetapi apabila sampai pada satu tahap, saya tidak sanggup lagi mempertahankan sesuatu yang tidak lagi boleh dipertahankan – bebalisme dan hipokrasi politik. Tak boleh.
Malah, modus operandi melatih dan merekrut pelajar dan graduan Melayu sebagai "intern" yang membantu parti dengan kerja-kerja memajukan polisi negara, akhirnya itu hanya drama "fancy" kalau bukan suatu pembohongan.
Kemuncak bebalisme inilah menyebabkan saya terpisah daripada naratif DAP yang semakin mabuk dengan pelebaran kuasa politik.
Dan untuk saya, keluar parti adalah jalan terbaik. Keluar bererti saya perlu berdikari dan mencari wadah untuk membina naratif baru dalam hidup saya.
Namun demikian, pengalaman ini akhirnya telah mengajar saya mengenali jalur-jalur politik yang berlapis-lapis ini.
Jika saya tidak menyertai DAP dahulu, mungkin saya menolak DAP kerana ikut-ikutan seperti orang buta yang jahil, bukan atas hujah dan pengalaman.
Budaya baik dalam DAP telah mengajar saya bagaimana kita harus bekerja dengan berkesan. Malah saya memahami bahawa dalam politik tiada musuh yang kekal.
Setelah berpisah, saya menyangka bahawa perkahwinan hampir 11 tahun yang runtuh ini akan membuatkan saya terus membujang hingga ke tua. Tetapi di pertengahan jalan, saya bertemu dengan jodoh baru.
Mengapa saya memilih parti Melayu? Saya akan sambung dalam tulisan yang akan datang, Insya Allah.
Mahdzir Ibrahim adalah ahli Pejuang.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


India wajibkan platform penstriman papar amaran tembakau

India melancarkan garis panduan khusus kepada platform penstriman seperti Netflix dan Amazon Prime Video untuk memaparkan amaran tentang merokok dan bentuk penggunaan tembakau yang lain ketika menyiarkan rancangan dengan adegan sedemikian.
Walaupun badan pensijilan filem dan televisyen sudah mengurangkan kandungan awam di India, namun undang-undangnya mempunyai sedikit peruntukan untuk menapis kandungan pada platform dalam talian yang popular.
Peraturan Pindaan Rokok dan Produk Tembakau lain pada 2023 mewajibkan platform sedemikian memaparkan "amaran kesihatan anti-tembakau" sekurang-kurangnya 30 saat setiap satu pada permulaan dan pertengahan program, demikian menurut satu notis yang didedahkan daripada Kementerian Kesihatan negara itu.
Peraturan baharu itu juga mewajibkan platform berkenaan untuk memaparkan amaran kesihatan anti-tembakau sebagai "mesej statik" di bahagian bawah skrin sambil memaparkan produk tembakau pada skrin.
Ia juga mewajibkan penafian audio-visual tentang kesan buruk penggunaan tembakau.
Undang-undang ketat itu dibuat selepas tinjauan oleh Pertubuhan Kesihatan Sedunia mendapati hampir 267 juta rakyat India berumur 15 tahun ke atas menggunakan tembakau.
"Peraturan baharu India akan memastikan perkhidmatan penstriman bukanlah satu mekanisme untuk sasaran agresif Big Tobacco terhadap belia India," kata Yolonda Richardson, seorang eksekutif daripada badan bukan kerajaan, Campaign for Tobacco-Free Kids.
Pindaan itu selanjutnya menyatakan bahawa kerajaan Persekutuan akan mengambil tindakan undang-undang secara “suo moto” terhadap tapak penstriman jika mereka gagal mematuhi peraturan baharu.
Reuters cuba mendapatkan komen daripada Netflix dan Amazon Prime Video dan kumpulan perdagangan, Internet & Mobile Association of India (IAMAI), yang mewakili kepentingan beberapa tapak web penstriman namun tidak berjaya.
Peraturan keras itu datang bertahun-tahun selepas kes mahkamah dan aduan yang difailkan kepada polis mendakwa bahawa beberapa kandungan pada platform penstriman adalah berunsur lucah atau menghina sentimen agama.


Arab Saudi penjarakan imam Masjidil Haram selama 10 tahun

Mahkamah Rayuan Jenayah Khas di Riyadh menjatuhkan hukuman penjara 10 tahun terhadap bekas imam Masjidil Haram di Mekah, Arab Saudi.
Dalam sebuah ciapan Twitter, kumpulan hak asasi Democracy for The Arab World Now (Dawn) yang berpangkalan di AS berkata Syeikh Saleh al Talib dijatuhi hukuman itu selepas mahkamah membatalkan pembebasannya sebelum ini.
Talib mula ditahan pihak berkuasa Saudi pada 2018 selepas beliau menyampaikan khutbah yang mengkritik Pihak Berkuasa Hiburan Am, sebuah badan kerajaan yang bertanggungjawab mengawal selia industri hiburan.
Beliau mengutuk konsert dan acara hiburan yang menurutnya bercanggah dengan agama dan budaya negara itu.
Talib juga mempunyai ramai pengikut di peringkat global di mana ribuan orang menonton khutbah dan bacaan Al-Qurannya di YouTube.
Penangkapan Talib dilakukan ketika Putera Mahkota Saudi Mohammed bin Salman menjalankan usaha pembaharuan di Saudi dan mempelbagaikan ekonomi negara Teluk itu yang banyak bergantung dengan sumber minyaknya.
Sejak Mohammed menjadi putera mahkota, pihak berkuasa Saudi telah menahan puluhan ulama dan imam terkenal yang mengkritik agenda pembaharuannya.
Dalam sebuah laporan Middle East Eye, jurucakap Dawn, Abdullah Alaoudh mengecam hukuman penjara itu dan berkata ia adalah sebahagian daripada tindakan kerajaan terhadap ulama dan imam di mana mereka berdepan hukuman penjara kerana bersuara menentang pembaharuan yang dilakukan oleh Putera Mahkota Saudi Mohammed bin Salman.
"Hukuman 10 tahun terhadap Imam Masjidil Haram Saleh Al Talib kerana mengkritik perubahan sosial dan hukuman penjara 34 tahun terhadap aktivis wanita Salma Alshehab kerana menyeru pembaharuan sosial yang sebenar adalah ironi yang memberitahu kita bahawa penindasan Mohammed bin Salman mengancam setiap kumpulan," Abdullah dipetik sebagai berkata merujuk pemenjaraan aktivis wanita yang dipenjarakan 34 tahun gara-gara ciapan Twitternya yang mengkritik kerajaaan Saudi.
“Persamaan antara semua tahanan politik termasuk Imam Talib ialah mereka menyatakan pendapat secara aman dan ditangkap kerana itu.
“Penindasan ini harus dihentikan terhadap semua orang tanpa sebarang pengecualian."


‘Jho Low, lelaki Cina masukkan duit dalam akaun Najib’, kata bekas pegawai bank

Seorang bekas pengurus perhubungan AmBank memberitahu Mahkamah Tinggi Kuala Lumpur hari ini  bahawa beliau tidak pernah meragui ahli perniagaan dalam buruan Low Taek Jho atau Jho Low adalah penasihat kepada Najib Razak, yang ketika itu pengerusi Lembaga Penasihat 1Malaysia Development Berhad (1MDB).
Joanna Yu Ging Ping, 52, berkata Jho Low memperkenalkan dirinya sebagai penasihat kepada Najib dan pihak atasan pengurusan 1MDB yang lain juga merujuk Jho Low sebagai 'bos'.
“Semua pertemuan kami dengan 1MDB, Shahrol Azral Ibrahim Halmi (ketika itu ketua pegawai eksekutif 1MDB), Nik Faisal Ariff Kamil, (ketika itu ketua pegawai pelaburan 1MDB) dan Terence Geh (ketika itu timbalan ketua kewangan 1MDB pegawai) merujuk Jho Low sebagai 'bos' dan Najib sebagai 'bos besar'.
“Beliau (Jho Low) sangat berperanan dalam urusan mereka mengenai 1MDB dan bagi saya, saya percaya beliau adalah penasihat kepada Najib.
“Bagaimanapun, saya tidak melihat Najib di pejabat 1MDB, tetapi saya telah melihat Jho Low. Saya percaya apabila Shahrol Azral dan Nik Faisal bercakap tentang urusan, mereka selalu merujuk semula kepada Jho Low. Jadi, saya tidak meragui Jho Low mewakili Najib,” katanya sambil menambah bahawa beliau telah diperkenalkan Jho Low pada 2007.
Yu berkata demikian semasa pemeriksaan semula oleh Timbalan Pendakwa Raya Ahmad Akram Gharib pada perbicaraan Najib dalam kes penyelewengan RM2.3 bilion daripada dana 1MDB.
Semasa ditanya Akram sama ada terdapat mana-mana individu yang memberitahunya bahawa Jho Low bukan penasihat Najib, Yu menjawab tiada.
Saksi pendakwaan ke-41 itu berkata satu lagi komunikasi oleh Jho Low yang membuatkan beliau yakin ahli perniagaan itu mewakili Najib ialah mesej melalui BlackBerry Messenger (BBM) berhubung isu kad kredit AmBank bekas perdana menteri itu.
“Saya tidak mempunyai sebab untuk meraguinya (Jho Low), apabila beliau berkata (dalam mesej BBM) bahawa cek telah ditulis, apabila berkata kad kredit tidak boleh digunakan, ada transaksi ditolak, dan apabila berkata ada masuk dana ke akaun Najib, saya tidak sangsi beliau mewakili (Najib) apabila beliau berkomunikasi dengan saya.
“Saya tidak meragui Jho Low berhubung dengan Najib, terutamanya mengenai kad kredit di Itali bahawa bank itu menolak transaksi tertentu, saya berasa amat terkilan kerana menolak transaksi kad kredit PM. Yang itu saya bimbang akan ada kesan dan saya percaya Jho Low berkomunikasi dengan (Najib) dan beliau (Low) menerima arahan,” kata Yu.
Ditanya sebab beliau menghubungi Jho Low berhubung akaun Najib dan tidak menyemak secara peribadi dengan Najib, Yu menjawab: “Ini juga kerana Najib adalah perdana menteri Malaysia. Saya tidak fikir saya akan pergi atau menghubungi pejabatnya, itu bukan peringkat saya.”
Sementara itu, menjelaskan bagaimana akaun Najib sentiasa ditambah setiap kali pengeluaran berlebihan, Yu berkata akaun itu menerima dana di kaunter daripada dua individu dikenali sebagai Kee Kok Thiam dan Josie.
Akram: Adakah mereka orang Arab?
Yu: Tidak. Setahu saya, mereka (Kee dan Josie) adalah orang Cina Malaysia.
Najib, 69, menghadapi empat pertuduhan menggunakan kedudukannya untuk menerima rasuah berjumlah RM2.3 bilion daripada dana 1MDB dan 21 pertuduhan pengubahan wang haram.
Bagi pertuduhan rasuah, Najib didakwa melakukan perbuatan itu di AmIslamic Bank Berhad cawangan Jalan Raja Chulan, Bukit Ceylon di sini antara 24 Feb 2011 dan 19 Disember 2014, manakala pertuduhan pengubahan wang haram didakwa dilakukan di bank yang sama antara 22 Mac 2013 dan 30 Ogos 2013.
Perbicaraan di hadapan hakim Collin Lawrence Sequerah bersambung pada 27 Februari.


1MDB ditubuhkan sebagai dana politik BN, kata bekas KSN

Bekas ketua setiausaha negara (KSN) Mohd Sidek Hassan hari ini memberitahu Mahkamah Tinggi bahawa mengikut pemahamannya syarikat pelaburan strategik 1Malaysia Development Berhad (1MDB) ditubuhkan untuk dijadikan dana politik kepada parti kerajaan ketika itu iaitu Barisan Nasional (BN).Sidek, 71, berkata oleh sebab itu, beliau tidak pernah bertanya kepada bekas Perdana Menteri Najib Razak atau mana-mana pihak dalam 1MDB berkenaan masalah yang berlaku dalam syarikat tersebut.Menurutnya, isu-isu yang melanda 1MDB hanya diketahuinya melalui media massa seperti surat khabar dan bacaan di internet dan beliau mengetahui isu itu berkaitan dakwaan salah guna dana. “Saya juga tahu bahawa adanya penyiasatan oleh agensi tempatan seperti Suruhanjaya Pencegahan Rasuah Malaysia (SPRM) ke atas 1MDB melalui pembacaan saya di surat khabar tempatan, namun saya tidak pernah ditaklimat atau diberitahu secara lanjut apakah butiran penyiasatan ke atas 1MDB.“Saya sahkan Najib selaku perdana menteri (ketika itu) tidak pernah memberitahu saya berkenaan isu-isu yang berlaku dalam 1MDB, walaupun saya dilantik menjadi seorang daripada ahli lembaga penasihat 1MDB.“Saya juga tidak pernah bertanya Najib kenapa tiada sebarang mesyuarat ahli lembaga penasihat 1MDB diadakan sepanjang tempoh saya menjawat jawatan itu dan tiada mana-mana wakil 1MDB melaporkan kepada saya tentang operasi dan pelaburan yang dibuat oleh pihak syarikat tersebut,” katanya.Beliau berkata demikian ketika membacakan pernyataan saksinya pada pemeriksaan utama oleh timbalan pendakwa raya Mohamad Mustaffa P Kunyalam dalam perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.Sementara itu, saksi pendakwaan ke-19 itu berkata beliau beranggapan pelantikannya sebagai ahli lembaga penasihat 1MDB hanyalah untuk menambah pendapatannya sebagai KSN yang dianggap tidak setimpal oleh Najib.“Ketika Najib menjadi perdana menteri, beliau pernah bertanyakan kepada saya tentang gaji yang saya terima selaku KSN dan beliau merasakan gaji saya selaku KSN adalah agak kecil,” katanya yang memegang jawatan KSN daripada September 2006 hingga Jun 2012.Menjelaskan mengenai pelantikan sebagai ahli lembaga penasihat 1MDB, Sidek berkata ia dibuat secara rasmi melalui satu surat bertarikh 30 Ogos 2012 yang dikeluarkan oleh Najib.“Walaupun saya dilantik menjadi ahli lembaga penasihat 1MDB, saya tidak pernah terlibat dalam sebarang mesyuarat atau perbincangan mengenai isu-isu syarikat itu dan tidak pernah dijemput hadir ke mesyuarat tahunan 1MDB. Selain itu, saya juga tidak pernah meminta Najib atau pihak 1MDB untuk dilantik menjadi ahli lembaga penasihat ini,” katanya.Menurut Sidek, beliau menerima bayaran elaun sebanyak RM30,000 sebulan dalam tempoh lantikannya sebagai ahli lembaga penasihat 1MDB.“Selepas saya bersara sebagai KSN, saya masih menerima pembayaran elaun sebanyak RM10,000 sebulan sehingga jawatan saya dalam 1MDB ditamatkan pada Jun 2015,” katanya.Tambah Sidek, pada 2 Jun 2016 beliau menerima surat daripada Arul Kanda Kandasamy yang merupakan ketua pegawai eksekutif 1MDB berhubung pembubaran lembaga penasihat tersebut.“Melalui surat ini, saya tidak diberitahu sebab-sebab pembubaran lembaga penasihat 1MDB dan saya tidak tahu kenapa ia telah diputuskan untuk dibubarkan. Saya juga tidak bertanya kepada Najib atau pihak 1MDB kenapa lembaga penasihat ini dibubarkan,” katanya.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan dijalankan di hadapan hakim Collin Lawrence Sequerah.


Umno jadi pembangkang jika tidak bekerjasama dengan mana-mana parti, kata ahli MKT

Seorang ahli majlis kerja tertinggi (MKT) Umno menegaskan parti itu akan berada di blok pembangkang jika berpendirian tidak menjalinkan kerjasama dengan mana-mana pihak atau parti politik pada pilihan raya umum akan datang.Ini susulan kenyataan bertali arus daripada pemimpin sayap-sayap parti dalam ucapan dasar masing-masing yang mendesak Umno tidak meneruskan kerjasama bersama Bersatu dan menolak sebarang perikatan dengan DAP serta PKR.“Kalau sekarang Umno bertanding dan tak cukup 120 kerusi. Sekarang no DAP, no PKR, no PPBM (Bersatu), siapa nak pakat dengan kita?“Terus jadi pembangkang?” kata Zahidi Zainul Abidin ketika ditemui media pada Perhimpunan Agung Umno di Kuala Lumpur hari ini.Atas sebab itu, beliau menggesa kepimpinan dan akar umbi parti supaya membuat perbincangan dan berfikiran jauh sebelum menolak sebarang tawaran kerjasama daripada mana-mana pihak.Awal hari ini, Ketua Puteri Umno Zahida Zarik Khan menegaskan sayap parti itu menolak kerjasama dengan PKR dan DAP serta tidak memerlukan lagi Bersatu untuk membentuk kerajaan selepas Pilihan Raya Umum ke-15 (PRU15).Ketua Wanita Umno Noraini Ahmad turut menegaskan sayap wanita tidak mahu sebarang rundingan dengan DAP dan PKR seperti yang diputuskan oleh MKT.Baru-baru ini Presiden PKR Anwar Ibrahim mengakui parti itu mengadakan rundingan awal dengan pimpinan Umno dan kemungkinan bekerjasama.Pada Oktober MalaysiaNow mendedahkan Presiden Umno Ahmad Zahid Hamidi dan bekas perdana menteri Najib Razak menulis surat kepada Istana Negara menyatakan sokongan kepada Anwar sebagai perdana menteri.Mengulas lanjut, Zahidi berkata Umno akan sukar mendapat kerjasama dengan mana-mana pihak atau parti politik sekiranya kenyataan menolak kesepakatan sudah dibuat di peringkat awal.“Kalau awal-awal tak setuju dengan orang, orang pun tak setuju dengan kita.“Kalau Umno boleh dapat 120 atau 112 kerusi, okey, tak payah setuju (berpakat) pun tak apa sebab kita boleh bentuk kerajaan.“Tiba-tiba tak cukup (kerusi) dapat 60 atau 40, bagaimana kita boleh pastikan untuk dapat 120 kerusi?”


Poland jadi anggota Nato pertama hantar jet pejuang ke Ukraine

Presiden Poland Andrzej Duda pada Khamis berkata Warsaw akan menghantar kumpulan terawal empat jet pejuang MiG-29 ke Ukraine, sekali gus menjadi penghantaran pertama oleh anggota Pertubuhan Perjanjian Atlantik Utara (Nato).
Ukraine berulang kali meminta sekutu Baratnya untuk menghantar pesawat perang – walaupun berhasrat mendapatkan jet pejuang moden F-16 buatan Amerika Syarikat (AS) - tetapi setakat ini tiada negara Barat komited untuk memberikan jet kepada Kyiv.
"Dalam beberapa hari akan datang kami akan memindahkan, jika saya ingat betul, empat pesawat beroperasi sepenuhnya ke Ukraine," kata Duda kepada pemberita mengenai jet buatan Soviet itu.
Menghantar sebarang jet pejuang akan menandakan perkembangan penting dalam konflik dan akan meningkatkan pertahanan Kyiv terhadap serangan peluru berpandu Rusia dan serangan dron.
Poland menerajui usaha untuk menghantar lebih banyak peralatan ke Ukraine dan meyakinkan Barat untuk mengikutinya.
Duda berkata Poland pada masa ini mempunyai 12 atau lebih pesawat MiG yang diwarisi dari bekas German Democratic Republic, untuk dihantar ke Ukraine.
"MiG ini masih dalam perkhidmatan dalam tentera udara Poland. Pesawat tersebut berada dalam tahun-tahun terakhir operasi tetapi sebahagian besarnya masih boleh berfungsi sepenuhnya," katanya.
Beliau juga menambah bahawa MiG adalah "jet yang boleh dikendalikan oleh juruterbang Ukraine hari ini tanpa sebarang latihan tambahan."
Jurucakap tentera Ukraine berkata negara itu "berterima kasih kepada rakan kongsi kami".
"MiG tidak akan menyelesaikan tugas, kami memerlukan F-16. Tetapi MiG akan membantu mengukuhkan keupayaan kami sebenarnya," kata jurucakap Tentera Udara Ukraine Yuriy Ignat.


Pendakwaan fail rayuan terhadap pembebasan Tengku Adnan ke Mahkamah Persekutuan

Pihak pendakwaan hari ini memfailkan rayuan terhadap keputusan Mahkamah Rayuan yang melepas dan membebaskan bekas menteri Wilayah Persekutuan Tengku Adnan Tengku Mansor atas pertuduhan menerima rasuah RM2 juta daripada seorang ahli perniagaan pada 2016.Mengikut sumber Jabatan Peguam Negara, notis rayuan itu difailkan kira-kira 12.30 tengah hari tadi. Pendakwaan merayu terhadap keputusan berkenaan untuk dibawa ke Mahkamah Persekutuan.Pada 16 Julai lepas, Mahkamah Rayuan membenarkan rayuan Tengku Adnan, yang lebih dikenali sebagai Ku Nan untuk mengetepikan sabitan dan hukuman penjara 12 bulan serta denda RM2 juta yang dijatuhkan oleh Mahkamah Tinggi Kuala Lumpur.Hakim Suraya Othman, yang membacakan keputusan majoriti 2-1 itu berkata mahkamah mendapati cek RM2 juta yang diterima Tengku Adnan daripada ahli perniagaan Chai Kin Kong adalah sumbangan politik kepada Umno.Hakim Ahmad Nasfy Yasin bersetuju dengan hakim Suraya manakala hakim Abu Bakar Jais, menolak rayuan Tengku Adnan.Hakim Abu Bakar ketika menolak rayuan itu berkata beliau bersetuju dengan keputusan hakim Mahkamah Tinggi bahawa Tengku Adnan telah menerima cek itu untuk dirinya sendiri dan ia bukan sumbangan politik untuk Umno.Pada 21 Disember tahun lepas, hakim Mahkamah Tinggi Mohamed Zaini Mazlan menjatuhkan hukuman penjara 12 bulan dan denda RM2 juta terhadap ahli Parlimen Putrajaya itu selepas mendapati beliau bersalah atas pertuduhan tersebut di akhir kes pembelaan.Tengku Adnan, 70, didakwa sebagai seorang penjawat awam iaitu menteri Wilayah Persekutuan, menerima RM2 juta daripada Pengarah Aset Kayamas Sdn Bhd (AKSB) Chai Kin Kong melalui cek didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan dan diketahui syarikat AKSB ada perhubungan dengan tugas rasminya.Beliau didakwa melakukan kesalahan itu di CIMB Bank Berhad, Cawangan Pusat Bandar Damansara pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda.


Beberapa sektor pekerjaan diberi kelonggaran berhubung gaji minimum

Beberapa sektor pekerjaan termasuk sektor tidak formal akan diberi kelonggaran apabila pelaksanaan kadar gaji minimum RM1,500 berkuat kuasa 1 Mei ini, kata Menteri Sumber Manusia M. Saravanan.Antaranya adalah kerja kampung, syarikat yang kurang dari lima pekerja, dan syarikat yang berdepan kerugian besar seperti sektor perhotelan dan pelancongan, katanya.Menekankan bahawa pendekatan sama iaitu kelonggaran yang diberikan adalah sama ketika perintah gaji minimum pada 2012, Saravanan berkata kerajaan juga akan memberikan tempoh setahun kelonggaran bagi mana-mana pihak yang memerlukan dan tempoh tersebut boleh dipanjangkan mengikut kuasa menteri.“Orang kampung (masih) bekerja dengan gaji RM500, RM600. Kalau saya paksa mereka dibayar RM1,500, mereka mungkin akan hilang pekerjaan,” katanya kepada pemberita selepas majlis pelancaran inisiatif Microcredential Perbadanan Pembangunan Sumber Manusia Berhad (HRD Corp) semalam.Pada 19 Mac lepas, Perdana Menteri Ismail Sabri Yaakob mengumumkan kelulusan pelaksanaan kadar gaji minimum RM1,500 sebulan di seluruh negara mulai 1 Mei ini. Menurut Saravanan, pelaksanaan kadar gaji minimum itu adalah selaras dengan Akta Majlis Perundingan Gaji Negara 2011 (Akta 732) yang ia perlu dikaji sekali dalam dua tahun.“Kalau bukan sekarang, bila? Akta (Akta 732) kata dua tahun sekali. Kalau saya tak buat akan ada orang kutuk saya, Saravanan langgar akta,” katanya.Mengenai inisiatif Microcredential HRD Corp, Saravanan berkata ia bertindak sebagai mekanisme penyambung antara institusi pengajian tinggi dan industri di Malaysia dengan sasaran penawaran sebanyak 50,000 tempat latihan kelayakan mikro kepada rakyat negara ini menjelang akhir tahun ini (2022).Beliau berkata lebih tiga juta tempat latihan kelayakan mikro juga akan ditawarkan dalam tempoh lima tahun akan datang.Microcredential HRD Corp diperkenalkan bagi membolehkan individu yang mengikuti kursus pendek diberi pengiktirafan secara profesional dan dinilai berdasarkan kepada pengetahuan, kemahiran dan sikap utama individu tersebut.Ia merupakan pembelajaran singkat yang fokus kepada skil profesional tertentu berasaskan keperluan industri dan diiktiraf oleh majikan.Menteri Pengajian Tinggi Noraini Ahmad dalam ucapannya sebelum itu berkata kursus berbentuk pensijilan mikro memberikan laluan kepada penganugerahan akreditasi akademik yang lebih besar, bergantung kepada dasar pindahan kredit di institut pengajian tinggi (IPT) dan badan kelayakan profesional sedia ada.“Saya yakin dengan inisiatif ini boleh membantu menyelesaikan masalah ketidakpadanan antara kemahiran sumber manusia sedia ada dengan permintaan majikan, industri dan pasaran pekerjaan di Malaysia,” katanya.Maklumat lanjut mengenai inisiatif itu boleh diperoleh melalui https://hrdcorp.gov.my/ms/microcredential-bm/.


Muhyiddin jelaskan mengapa PN sokong PM Umno

Perikatan Nasional (PN) menyokong Ismail Sabri Yaakob dari Umno untuk menjadi perdana menteri disebabkan untuk menghalang “orang lain yang sebahagian besar rakyat tidak suka” menduduki jawatan nombor satu negara tersebut, kata Muhyiddin Yassin.Bekas perdana menteri itu berkata, situasi yang dihadapinya ketika mentadbir kerajaan adalah luar biasa dan terpaksa memikirkan kepentingan negara berbanding perkara lain.“Ya, keputusan luar biasa, parti yang jatuhkan saya, saya angkat orang dia jadi perdana menteri. Kenapa? Kerana kepentingan maslahat am untuk negara,” kata Muhyiddin dalam satu wawancara eksklusif bersama akhbar Sinar Harian hari ini.“Keduanya, kebimbangan saya kalau tak dibuat begitu, mungkin akan ada orang lain yang sebahagian besar rakyat tidak suka menjadi perdana menteri atas kesilapan kita. Saya tak payah sebut siapa.”Walaupun tidak menyebut nama sesiapa, Muhyiddin dipercayai merujuk kepada Presiden PKR Anwar Ibrahim yang bekerjasama dengan Presiden Umno Ahmad Zahid Hamidi dan bekas perdana menteri, Najib Razak untuk menjatuhkannya dalam satu surat kepada Yang di-Pertuan Agong seperti yang didedahkan MalaysiaNow.Muhyiddin menjelaskan beliau tidak mahu membiarkan keadaan ditentukan oleh situasai sedemikian rupa dan mengambil langkah untuk panggil semua pemimpin kerajaan PN, dan akhirnya mencadangkan nama Ismail sekali gus menyokongnya sebagai perdana menteri.Muhyiddin juga berkata sebab Ismail disokong sebagai perdana menteri kerana beliau dilihat tidak bersekongkol dengan kluster mahkamah dari Umno.Muhyiddin dilantik sebagai perdana menteri pada Mac 2020 dengan perkenan Yang di-Pertuan Agong Sultan Abdullah Sultan Ahmad Shah kerana menerima sokongan majoriti ahli Dewan Rakyat selepas kerajaan Pakatan Harapan (PH) yang dipimpin Dr Mahathir Mohamad tumbang.Bagaimanapun, kerajaan PN yang dianggotai Bersatu, Barisan Nasional (BN), dan PAS dan disokong Gabungan Parti Sarawak (GPS) tumbang selepas beberapa ahli Parlimen Umno diketuai Najib dan Zahid menarik sokongan mereka terhadap Muhyiddin pada Ogos 2021.Dalam pada itu, Muhyiddin berkata langkah menyokong Ismail dari Umno juga diambil sebagai cara untuk mengekalkan dasar-dasar yang sudah dibuat pentadbiran PN.“Ini soal negara juga, oleh sebab itu, bagi tujuan mengekalkan setidak-tidaknya 95% Kabinet yang dahulu saya pimpin dalam bentuk kerajaan baru walaupun BN mengetuai.“PN sanggup bantu,” katanya.


Facebook tukar nama syarikat induk kepada ‘Meta’

Facebook menukar nama syarikat induknya kepada “Meta” pada Khamis ketika gergasi teknologi itu cuba beralih daripada menjadi rangkaian sosial yang dipenuhi skandal kepada sebuah syarikat dengan visi realiti maya bagi masa hadapan.Peralihan baru itu dibuat ketika syarikat tersebut bergelut untuk menangkis salah satu krisis terburuknya dan beralih kepada cita-citanya untuk mewujudkan “metaverse”, yang dilihat bakal mengaburi dunia fizikal dan dunia digital.Aplikasi Facebook, Instagram dan WhatsApp yang digunakan oleh bilion pengguna di seluruh dunia akan tetap mengekalkan jenamanya di bawah usaha penjenamaan semula syarikat itu.Pengkritik penjenamaan semula syarikat itu menyifatkan ia adalah usaha untuk mengalih perhatian orang ramai daripada kegagalan platform itu untuk berfungsi.“Kami telah belajar banyak daripada bergelut dengan isu sosial dan hidup di bawah platform tertutup, dan kini tiba masanya untuk mengambil semua yang kami pelajari dan membantu membina bab seterusnya,” kata Ketua Pegawai Eksekutif Mark Zuckerberg semasa persidangan tahunan syarikat itu.“Saya dengan bangganya mengumumkan bahawa mulai hari ini, syarikat kita kini adalah Meta. Misi kita tetap sama, masih mengenai menyatukan orang ramai, aplikasi kita dan jenamanya, tidak berubah,” tambahnya.Pengkritik mengecam penjenamaan semula syarikat tersebut, kumpulan aktivis yang menggelarkan dirinya The Real Facebook Oversight Board mengatakan platform itu merosakkan demokrasi sambil menyebarkan maklumat salah dan kebencian.“Penukaran nama mereka tidak seharusnya mengalihkan perhatian daripada penyiasatan, peraturan dan pengawasan bebas yang diperlukan untuk menjadikan Facebook dipertanggungjawabkan,” kata kumpulan itu dalam satu kenyataan.Gergasi media sosial itu bergelut dengan salah satu krisis paling serius sejak bekas pekerja Frances Haugen membocorkan pelbagai kajian dalaman yang menunjukkan eksekutif syarikat mengetahui platform tersebut boleh membahayakan, mendorong AS memperbaharui desakan untuk peraturan.


Memelihara keseimbangan geopolitik Asia Timur

Pada tahun 1976, ketika mengayuh basikal untuk ke sekolah, saya melalui sebuah banglo sederhana berhalaman luas dipagari tembok tinggi.Di pintu masuknya tertulis Kedutaan Besar Republik Demokratik Rakyat Korea.Jalan Ampang menempatkan bukan saja kedutaan Korea Utara tetapi juga Soviet Union dan Republik Rakyat China, dua kuasa yang mempunyai pengaruh besar ke atas negara itu.Ketiga-tiganya adalah negara blok Timur yang mempunyai senjata nuklear.Mereka menghadapi negara nuklear blok Barat iaitu Amerika Syarikat (AS), Britain dan Perancis.Senjata nuklear itu memberikan keseimbangan geopolitik antara kedua blok.Pada tahun sama, saya mengunjungi pameran dagang Korea Utara yang diadakan di Dewan Bahasa dan Pustaka.Mereka mengedarkan lencana berupa bendera merah dengan gambar Kim Il-sung, pengasas Korea Utara.Apa yang dipamerkan adalah alat-alat pertanian dan perindustrian yang digunakan oleh Korea Utara.Dewan itu dihiaskan dengan bunga-bunga dan gambar-gambar kehidupan rakyat negara itu.Di hujung dewan, diletakkan gambar besar yang memenuhi seluruh dinding.Ia berupa pemandangan gunung-ganang dan hutan di Korea Utara.Di tengahnya dipaparkan gambar Kim Il-sung mengangkat tangan.Di bawahnya ialah gambar pelbagai lapisan rakyat Korea Utara.Pada masa itu AS dan Soviet Union bersetuju untuk berpegang pada dasar “détente” dan “co-existence” yang berupa seperti gencatan senjata serta penerimaan kewujudan negara kedua-dua blok.Malaysia yang walaupun condong pada AS dengan mengamalkan sistem demokrasi dan ekonomi pasaran turut mengiktiraf dan mempunyai hubungan diplomatik dengan negara-negara blok Timur.Pada masa itu, Korea Utara masih dipimpin oleh Kim Il-sung.Cara pemerintahannya tidak berbeza dengan negara-negara komunis lain di Eropah Timur yang berpandukan pada fahaman Marxist-Leninist.Pyongyang adalah sekutu Moscow tetapi mempunyai hubungan baik dengan Beijing.Sedangkan Beijing sudah berkelahi dengan Moscow dan bermesra dengan Washington.Kini Korea Utara sudah tidak lagi menyebut tentang Marxisme dan komunisme.Untuk itu, perlembagaannya juga dipinda.Fahaman politiknya lebih kepada nasionalisme dan patriotisme.Ia tidak menjadi sekutu sesiapa walaupun masih mengekalkan hubungan isrimewa dengan China.Republik Demokratik Rakyat Korea, DPRK adalah nama rasmi Korea Utara.Semua negara republik bermaksud sistem pemerintahan di mana ketua negara dilantik dalam kalangan rakyat dan bukan daripada keluarga Diraja.Korea Utara adalah sebuah republik.Tetapi sejak penubuhan, presidennya adalah dari keluarga yang sama.Apabila pengasasnya, Kim Il-Sung meninggal dunia, beliau digantikan oleh anaknya, Kim Jong-il.Presiden sekarang, Kim Jong-un adalah cucu Kim Il-sung.Seolah-olahnya republik hanya ada pada nama.Dari segi amalan, ia melantik ketua negaranya seperti monarki.Pada nama rasmi Korea Utara, ada perkataan demokratik.Pada masa ini, apabila disebut demokratik tentulah gambarannya negara itu mengadakan pilihan raya umum dan kerajaannya dipilih oleh rakyat.Tetapi tidak di Korea Utara.Ia mengamalkan sistem satu parti yang berterusan memerintah tanpa saingan oleh pihak lain.Ketika Soviet Union masih wujud, banyak negara komunis mempunyai perkataan demokratik pada nama rasmi mereka.Takrifan demokrasi pada mereka berbeza daripada apa yang difahami oleh negara bukan komunis.Demokrasi pada mereka ialah kebebasan rakyat daripada penindasan, ketidakadilan dan ketidaksamaan.Namun, apa yang berlaku adalah sebaliknya.Iaitu banyak negara komunis sebelum mereka tumbang diperintah secara diktator melalui sistem satu parti dengan berlakunya penindasan, ketidakadilan dan ketidaksamaan.Perkataan rakyat juga terdapat pada nama rasmi Korea Utara.Konsep republik rakyat diperkenalkan oleh pihak komunis untuk menunjukkan bahawa negara mereka berdiri di atas aspirasi rakyat, dan bukannya pada golongan elit bangsawan dan pemodal.China masih mengekalkan perkataan rakyat pada nama rasminya.Tetapi adakah Korea Utara diperintah sebagai negara yang mencerminkan aspirasi rakyatnya?Apabila melihat laporan-laporan yang diperoleh mengenai negara itu dari internet, di mana maklumat mengenainya tidak sukar untuk diketahui, maka dapat disimpulkan ia merupakan negara yang wujud untuk memenuhi aspirasi satu elit politik.Kebanyakan negara di dunia tidak mempunyai perkataan rakyat pada nama rasmi mereka.Tetapi adalah diketahui bahawa pada umumnya, kerajaan mereka yang dipilih secara demokratik berusaha untuk memenuhi aspirasi rakyat.Kedua-dua Korea Utara dan Korea Selatan hanya menyebut perkataan Korea pada nama rasmi mereka.Tiada utara atau selatan.Ini kerana mereka merupakan satu bangsa yang mana pemerintah Seoul dan Pyongyang menganggap mereka mewakili keseluruhan Korea.Penyatuan kedua-dua bahagian Korea itu merupakan impian yang kekal diinginkan oleh rakyat kedua negara itu.Ketika Soviet Union tumbang dan berakhirnya Perang Dingin, maka banyak pihak di dunia mengharapkan berlakunya penyatuan Korea.Iaitu seperti mana apa yang terjadi pada Jerman.Rejim komunis di Berlin Timur tumbang.Republik Demokratik Jerman dibubarkan dan Jerman Timur menjadi sebahagian daripada Republik Persekutuan Jerman.Tetapi perkara itu tidak berlaku kepada rejim komunis di Pyongyang.Korea Utara muncul sebagai salah satu daripada lima negara komunis yang tidak tumbang.Negara lain ialah China, Vietnam, Laos dan Cuba.Dua negara komunis yang dapat mengubah dasar ekonomi mereka dengan memberikan kebebasan ekonomi dan kemakmuran pada rakyatnya ialah China dan Vietnam.Maka dunia mengharapkan Korea Utara sekurang-kurangnya akan mengikut jejak China dan Vietnam untuk mengamalkan sistem pasaran terbuka seperti mereka.Malah China juga sanggup memberikan kerjasama.Pada awalnya, harapan itu ada dengan beberapa kawasan berhampiran sempadan China dibuka untuk pasaran terbuka.Tetapi ia terhenti di situ dan tidak meluas ke bahagian lain negara itu.Ternyata kelangsungan hidup rejim Pyongyang bergantung kepada keupayaannya menggunakan senjata nuklear.Sementara ekonomi negara itu jauh ketinggalan berbanding Korea Selatan.Daripada pelbagai laporan yang kini mudah dibaca melalui internet, banyak dakwaan yang menyatakan rejim itu melakukan amalan yang tidak konvensional dan tidak dapat diterima oleh masyarakat antarabangsa sebagai sumber pendapatan negara.Tetapi masalah di semenanjung Korea itu bukan saja mengenai senjata nuklear Pyongyang.Perkara lebih besar ialah soal geopolitik antara China dengan AS.Pada masa ini sempadan antara zon pengaruh AS dan China adalah perbatasan Korea Utara dan Korea Selatan.Maka rejim Pyongyang berdiri di atas manfaat keseimbangan ini.Tetapi keseimbangan geopolitik China dan AS bukan saja berlaku di semenanjung Korea tetapi keseluruhan rantau Asia Timur, dari Laut China Utara sampai ke Laut China Selatan.Semua negara di rantau ini harus meniti di atas keseimbangan ini.Kejatuhan Soviet Union memaparkan bagaimana keseimbangan geopolitik terganggu.AS tidak teragak-agak meluaskan pengaruhnya bukan saja pada Jerman yang bersatu tetapi hingga ke sempadan Rusia.Peluasan Pertubuhan Perjanjian Atkantik Utara (Nato) untuk meliputi negara-negara bekas komunis sehingga ke Ukraine mengejutkan Rusia.Kini hubungan Washington dan Moscow tidaklah begitu baik dengan kedua-duanya masih mempunyai senjata nuklear.Dalam geografi, keseimbangan plat tektonik memberikan kestabilan pada benua bagi membolehkan penghuninya hidup tanpa bencana.Maka bagi geopolitik, keseimbangan kuasa politik mewujudkan perdamaian bagi pembangunan negara-negara.


Sorry.


Suruhanjaya Pilihan Raya Thailand jalin usaha sama dengan TikTok tangani berita palsu

Suruhanjaya Pilihan Raya Thailand menjalin kerjasama dengan TikTok untuk menyebarkan maklumat tepat tentang pilihan raya umum 2023 akan datang.
Agensi berita Vietnam (VNA) melaporkan bahawa pusat pilihan raya akan diwujudkan di TikTok untuk mengendali semua maklumat salah di platform itu semasa pilihan raya dan kempen untuk setiap parti politik.
Menurut pemilik TikTok, ByteDance terdapat 40.3 juta pengguna dewasa TikTok di Thailand.
Bagaimanapun, TikTok diharamkan di kebanyakan negara.
Di Amerika Syarikat, Rumah Putih memberi masa 30 hari kepada semua agensi persekutuan untuk memadam TikTok daripada semua peranti kerajaan.
Pada 27 Februari Kanada mengumumkan larangan penggunaan TikTok daripada semua peranti mudah alih kerajaan, menurut VNA.
Minggu lepas cawangan eksekutif Kesatuan Eropah turut melarang sementara pekerja daripada mengguna TikTok sebagai langkah keselamatan siber.


629 kes baru Covid-19, 6 kematian hari ini

Sebanyak 629 kes baru jangkitan Covid-19 dilaporkan hari ini menjadikan jumlah keseluruhan kes positif wabak berkenaan dalam negara sebanyak 18,758 kes.Ketua Pengarah Kesihatan Dr Noor Hisham pada sidang media harian KKM berkata terdapat pertambahan enam kes kematian dilaporkan hari ini menjadikan jumlah korban akibat wabak itu sebanyak 176 orang.Tambahnya, sehingga kini terdapat 6,323 kes aktif sedang menerima rawatan dengan 99 pesakit sedang dirawat di Unit Rawatan Rapi (ICU) termasuk 31 memerlukan bantuan alat pernafasan.Manakala sebanyak 245 kes sembuh dan dibenarkan keluar wad, menjadikan kes terkumpul pulih sepenuhnya sebanyak 12,259 orang.Kata Noor Hisham, Sabah terus mencatatkan kes baru positif tertinggi dengan 489 kes iaitu 77.7%.“Lebih banyak keputusan makmal telah diperolehi. Makmal di Sabah misalnya, telah menjalankan 3,296 ujian semalam dan Tentera Udara Diraja Malaysia (TUDM) telah membantu menghantar 5,340 sampel ke Semenanjung Malaysia untuk diproses segera.”Dalam pada itu, beliau memaklumkan, KKM mengenal pasti tiga kluster baru hari ini.Kluster Lekir melibatkan daerah Manjung di Perak, Kluster Buntar melibatkan daerah Kuala Muda di Kedah, Kerian di Perak dan Putrajaya.Manakala kluster Merbok melibatkan daerah Kuala Langat, Klang, Kuala Selangor dan Petaling di Selangor.“KKM ingin menasihati orang ramai agar terus patuhi saranan serta nasihat-nasihat kesihatan yang sering ditekankan,” katanya.


Rogol dalam lokap dipercayai berlaku, kata polis

Polis Sarawak percaya kejadian rogol membabitkan tahanan remaja di lokap Balai Polis Pusat Miri berlaku, berdasarkan percakapan saksi.Pesuruhjaya Polis Sarawak Aidi Ismail berkata pihaknya sedang melakukan siasatan lanjut memandangkan kamera litar tertutup di lokap berkenaan hanya berfungsi untuk pemantauan, bukan untuk merakam.“Kamera litar tertutup memang ada di lokap berkenaan, tetapi saya difahamkan tidak boleh merakam, hanya boleh ‘monitor’ oleh pengawal yang bertugas. Saya juga telah mengarahkan pasukan menyiasat kenapa perkara seperti ini boleh berlaku,” katanya pada sidang media pencapaian Polis Diraja Malaysia (PDRM) kontinjen Sarawak bagi 2020, di sini hari ini.Katanya hasil siasatan dalaman itu yang diselaraskan oleh Timbalan Pesuruhjaya Polis Sarawak Fisol Salleh akan diketahui pada minggu ini.“Berdasarkan bukti-bukti percakapan daripada saksi, kita mendapati memang berlaku kejadian itu (rogol) di dalam lokap,” katanya.Senator Alan Ling Sie Kiong menerusi hantaran dalam akaun Facebook  beliau Sabtu lalu mendedahkan bahawa satu laporan polis telah dibuat oleh seorang remaja perempuan berusia 16 tahun di Balai Polis Pusat Miri, mendakwa dirinya dirogol oleh tahanan lain semasa berada di dalam lokap di balai tersebut pada 9 Januari lepas.Ketika mengulas dakwaan itu, Aidi dilaporkan berkata pihaknya akan melakukan siasatan secara terperinci mengenai dakwaan tersebut  termasuk aspek kecuaian anggota bertugas.Dua anggota yang bertugas ketika kejadian itu turut digantung kerja serta-merta sementara siasatan sedang dijalankan.


Pembangkang Johor kini guna istilah ‘pengimbang’

Dewan Undangan Negeri (DUN) Johor kini menggunakan istilah pengimbang bagi merujuk semua Ahli DUN Johor pembangkang, menjunjung titah Sultan Johor Sultan Ibrahim Almarhum Sultan Iskandar, Khamis lepas.
Perkara itu dimaklumkan oleh Speaker DUN Johor Mohd Puad Zarkashi sebelum sesi soal jawab pada persidangan DUN Johor di Bangunan Sultan Ismail, Kota Iskandar, di Iskandar Puteri.
“Sebagaimana yang telah dimulakan oleh Adun Machap (Menteri Besar Johor Onn Hafiz Ghazi) semalam, kita akan menggunakan istilah pengimbang, lebih murni, lebih tepat, lebih komprehensif dan lebih futuristik untuk mewujudkan DUN yang lebih berwibawa.
“Menjunjung kasih Tuanku. Terima kasih,” kata beliau pada Mesyuarat Pertama (Pembukaan Rasmi) Penggal Persidangan Kedua DUN Johor ke-15 di Bangunan Sultan Ismail, Kota Iskandar, di Iskandar Puteri, hari ini.
Pada titah perasmian pembukaan, Sultan Ibrahim menitahkan supaya wakil rakyat pembangkang di Johor digelar sebagai pengimbang berikutan peranan mereka yang disifatkan sebagai pengimbang serta pemeriksa kepada kerajaan.
Menurut Sultan Johor gelaran pembangkang yang diberikan kepada ahli dewan di pihak bukan kerajaan sebagai kurang sesuai kerana peranan mereka bukanlah hanya membangkang segala cadangan kerajaan semata-mata.
Baginda bertitah mereka turut bertanggungjawab untuk menjadi pengimbang dan pemeriksa terhadap tindakan kerajaan supaya tidak berbuat sesuka hati.


PM hadir mesyuarat 'top five' Umno

Perdana Menteri Ismail Sabri Yaakob menghadiri perjumpaan lima pemimpin tertinggi Umno di Menara Dato Onn, hari ini.
Perkara itu disahkan menerusi hantaran Facebook rasmi Naib Presiden Umno Mohamed Khaled Nordin yang memaparkan gambar kelima-lima pemimpin tertinggi parti itu.
“Sedang perbincangan top five Umno,” katanya.
Selain Ismail Sabri dan Mohamed Khaled, pemimpin "top five" Umno yang hadir ialah Presiden Umno Ahmad Zahid Hamidi, Timbalan Presiden Mohamad Hasan dan Naib Presiden Mahdzir Khalid.
Perjumpaan Top 5 itu dipercayai bagi membincangkan berkenaan Pilihan Raya Umum ke-15 (PRU15) sebelum Mesyuarat Khas Majlis Tertinggi (MT) Umno yang dijadualkan berlangsung malam ini.
Sebelum ini, Setiausaha Agung Umno Ahmad Maslan memaklumkan mesyuarat MT Umno yang dijadualkan 17 September ditangguh dan dijadualkan semula pada hari ini.


Keputusan rasuah Isa Samad 3 Februari

Keputusan sama ada bekas pengerusi Felda Mohd Isa Abdul Samad, dilepaskan atau disabitkan atas sembilan pertuduhan rasuah berjumlah RM3 juta berkaitan pembelian Merdeka Palace Hotel & Suites (MPHS) di Kuching, Sarawak akan diketahui 3 Februari depan.Hakim Mahkamah Tinggi Mohd Nazlan Mohd Ghazali menetapkan tarikh itu, selepas mendengar hujahan daripada pihak pembelaan dan pendakwaan, pada akhir kes pembelaan hari ini.Mohd Nazlan juga mengucapkan terima kasih kepada kedua-dua pihak atas hujahan masing-masing.“Saya tetapkan keputusan bagi kes ini hari Rabu (3 Februari) pukul 9.30 pagi,” katanya.Pendakwaan diketuai Timbalan Pendakwa Raya Afzainizam Abdul Aziz, manakala peguam Salehuddin Saidin mengetuai pasukan pembelaan.Perbicaraan kes itu bermula pada 8 Oktober tahun lepas, dengan pihak pendakwaan memanggil 22 saksi untuk memberi keterangan.Saksi pendakwaan yang dipanggil untuk memberi keterangan termasuklah bekas pengarah besar Felda Hanapi Suhada; bekas ketua pegawai eksekutif Felda Investment Corporation Sdn Bhd (FICSB) Mohd Zaid Abdul Jalil; dan bekas ahli Lembaga Gegasan Abadi Properties Sdn Bhd (GAPSB) Ikhwan Zaidel.Pada 3 September lepas, pihak pembelaan menutup kesnya selepas memanggil enam saksi memberi keterangan, dalam prosiding yang berlangsung selama tiga hari pada 17 dan 19 Ogos, serta 3 September lepas, dengan Mohd Isa dipanggil sebagai saksi pembelaan pertama.Saksi lain yang dipanggil memberi keterangan antaranya bekas setiausaha Mohd Isa Zuraida Ariffin @ Shaari, dan bekas pegawai khas Mohd Isa Kamar Bashah Shariff.Mohd Isa, 71, didakwa atas sembilan pertuduhan menerima suapan untuk dirinya berjumlah RM3,090,000 daripada Ikhwan, iaitu ahli lembaga GAPSB, menerusi individu bernama Muhammad Zahid Md Arip, sebagai tanda terima kasih bagi membantu meluluskan pembelian hotel oleh FICSB bagi RM160 juta.Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini antara 21 Julai 2014 dan 11 Disember 2015.Setiap pertuduhan didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama, yang membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut yang mana lebih tinggi, jika sabit kesalahan.Pada 16 Jun lepas, Mahkamah Tinggi memerintahkan Mohd Isa yang juga bekas menteri besar Negeri Sembilan membela diri atas sembilan pertuduhan itu, selepas mendapati pihak pendakwaan berjaya mewujudkan kes prima facie terhadap tertuduh.Bagaimanapun, Mohd Isa dilepaskan dan dibebaskan daripada satu pertuduhan pecah amanah (CBT), berhubung pembelian hotel itu selepas mendapati pihak pendakwaan gagal membuktikan kes prima facie terhadap pertuduhan itu.


Bekas menteri bidas pengeluar sarung tangan Top Glove selepas lebih 1,000 pekerja dijangkiti Covid-19

Bekas menteri belia dan sukan, Syed Saddiq Abdul Rahman membidas pengeluar sarung tangan Top Glove selepas ramai pekerja kilang itu dijangkiti virus Covid-19.“Syarikat ini memang mempunyai rekod bermasalah apabila melibatkan kebajikan pekerja,” kata ahli Parlimen Muar itu.Ketua Pengarah Kesihatan Dr Noor Hisham Abdullah hari ini mengumumkan sebanyak 1,884 jangkitan baru Covid-19 dicatatkan, yang merupakan rekod harian tertinggi sejak ia dikesan awal tahun ini.Beliau turut melaporkan lonjakan kes berkaitan tempat kerja, dengan Kluster Teratai yang dikaitkan dengan kilang Top Glove di Klang, Selangor mencatatkan 1,067 jangkitan Covid-19.Top Glove, yang merupakan pengeluar sarung tangan getah terbesar di dunia, sebelum ini dikenakan sekatan perdagangan oleh pihak berkuasa Amerika Syarikat kerana amalan buruh paksa.Tuduhan itu hadir walaupun Top Glove mencatatkan lonjakan permintaan sarung tangan ketika pandemik Covid-19 berlaku, di mana syarikat itu dilaporkan mencatat keuntungan bersih sebanyak RM1.3 bilion pada suku keempat berakhir pada 31 Ogos 2020, iaitu 18 kali ganda lebih banyak dari tahun sebelumnya.Syed Saddiq Syed Abdul Rahman.Syed Saddiq turut mempersoalkan mengapa kilang itu masih dibenarkan beroperasi walaupun Kluster Teratai dikenal pasti sejak 2 November lalu.Katanya, tidak “rasa simpati” kepada syarikat-syarikat besar, walaupun ditegur kerana menggesa syarikat Top Glove membayar “cukai durian runtuh” kerana keuntungan luar biasa mereka.Beliau berkata cukai itu pernah dikenakan kepada pelbagai industri besar yang merekodkan keuntungan luar biasa sebelum ini.Ini termasuk cukai yang dikenakan kepada syarikat perladangan pada tahun 1998 dan syarikat pengeluar tenaga bebas (IPP) pada tahun 2008.“Mengapa tahun 2020 kita tidak boleh kenakan cukai kepada syarikat sarung tangan getah yang sudah jadi syarikat paling besar di Malaysia pada waktu Covid-19?” soal beliau, dan menambah bayaran cukai durian runtuh syarikat itu dianggarkan berjumlah sekitar RM4.8 bilion sahaja.MalaysiaNow sedang mencuba menghubungi pihak Top Glove bagi mendapatkan komen balas.Sementara itu, AFP melaporkan syarikat itu akan menutup lebih separuh operasi kilangnya berikutan peningkatan kes Covid-19.“Atas nasihat kementerian kesihatan, seperti yang dipersetujui dalam satu mesyuarat khas hari ini untuk menutup 28 buah kilang Top Glove… secara berperingkat untuk membolehkan pekerja menjalani ujian dan kuarantin,” kata Menteri Kanan (Keselamatan) Ismail Sabri Yaakob.Pihak pengurusan Top Glove dalam satu kenyataan berkata ia akan “bekerjasama dengan pihak berkuasa terlibat untuk melaksanakan pemberhentian sementara itu,” dan operasi penutupan kilang sudah bermula.Kira-kira 5,700 pekerja menjalani ujian swab dan selebihnya akan turut dikenakan ujian yang sama, katanya dalam laporan AFP.Menurut AFP, syarikat itu memiliki 47 buah kilang, 41 berada di Malaysia di mana kebanyakan pekerjanya berasal dari Nepal dan tinggal di dalam asrama sesak.Pada Julai, Jabatan Kastam dan Perlindungan Sempadan AS menyekat sarung tangan keluaran Top Glove kerana dakwaan buruh paksa dan gagal menjaga kebajikan pekerja.Pihak Top Glove tampil menafikan tuduhan itu, dan mendakwa ia satu perbuatan sabotaj.Pada penghujung tahun 2018, akhbar The Guardian, Britain berkata, pekerja Top Glove dipaksa bekerja lebih masa, pasport dirampas dan gaji ditahan.Akhbar itu turut memetik pekerja dengan mengatakan mereka dipaksa bekerja selama tujuh hari seminggu sekurang-kurangnya 12 jam sehari, dan hanya dibenarkan cuti sehari dalam sebulan.Menteri sumber manusia ketika itu, M Kulasegaran menolak dakwaan itu, dengan mengatakan ia adalah tuduhan palsu.


Speaker tegaskan strategi kerajaan tangani konflik aset Petronas boleh terdedah jika dibahas di Parlimen

Speaker Dewan Rakyat Azhar Azizan Harun mengingatkan ahli Parlimen yang bersidang bahawa perbahasan mengenai isu rampasan aset Petronas oleh waris sultan Sulu boleh mendedahkan strategi negara kepada pihak luar dalam usaha menangani koflik tersebut. Beliau berkata demikian bagi membidas dakwaan kononnya beliau “cuba lari” ketika menolak usul tersebut untuk dibahaskan oleh ahli Parlimen.
Dalam pada itu, Azhar menegaskan beliau boleh dibawa berbincang mengenai apa sahaja isu dan permasalahan sekiranya ahli Parlimen tidak beremosi dan berpolitik.
Pada Isnin, Ahli Parlimen Kota Belud Isnaraissah Munirah digantung dua hari daripada menghadiri persidangan Parlimen selepas diarah keluar Dewan Rakyat oleh Timbalan Speaker Rashid Hasnon. Perintah itu dikeluarkan Rashid selepas Isnaraissah meminta Azhar menjelaskan tindakan menolak usul dikemukakannya berhubung rampasan aset dua anak syarikat Petronas di Azerbaijan.
Dalam pada itu, Ahli Parlimen Sepang Mohamad Hanipa Maidin menyifatkan alasan Azhar menolak usul Isnaraissah sebagai “subjudis” atau sedang dipertimbangkan oleh mahkamah adalah tidak wajar.
Mengulas kenyataan Hanipa, Azhar berkata sekiranya isu tersebut dibincangkan di dalam Parlimen ianya akan memberikan ruang kepada kritikan terhadap usaha-usaha yang bakal atau sudah dibuat oleh kerajaan.
“Apakah itu tidak akan rosakkan kepentingan kerajaan di dalam prosiding litigasi tersebut? “Mahukah kita tunjukkan strategi kita kepada dunia? Peraturan pertama litigasi adalah elemen kejutan, begitu juga dengan peperangan,” katanya. Azhar berkata langkah tersebut adalah usaha dalam mempertahankan kedaulatan negara dan menjadi tanggungjawabnya sebagai individu yang mengetuai perbahasan tersebut agar tidak membenarkan perkara itu berlaku.
“Kita sedang pertahankan (negara) dan kita nak dedahkan strategi kita kepada orang lain?
"Mahukah kita berbuat begitu?”